
PROFESORUL  IOAN  POPESCU. 

—  100  DE  ANI  DELA  NAŞTEREA  LUI  — 

„Aduceţi-vă  aminte  de  mai  marii 
voştri,  cari  au  grăit  vouă  cuvântul  lui 
Dumnezeu,  la  a  căror  săvârşire  a  vieţii 
privind,  să  le  urmaţi  credinţa". 

Pavel  Evrei  XIII  7. 

Aceste  cuvinte  ale  sfântului  apostol  Pavel  mă 
îndeamnă  să  evoc  memoria  profesorului  Ioan  Po¬ 
pescu,  dela  naşterea  căruia  în  anul  acesta  se 
împlinesc  o  sută  de  ani  şi  în  numele  academiei  teo¬ 
logice  „Andreiane",  —  pe  care  neuitatul  dascăl  a 
slujit-o  cu  devotament  treizeci  şi  doi  de  ani,  fiind 
pentru  acest  institut  şi  prin  el  Bisericii  şi  neamului 
său,  o  podoabă,  a  cărui  strălucire  în  veci  neştearsă 
va  rămânea  —  să  aduc  prinosul  meu  de  recunoştinţă 
acestui  vrednic  fiu  al  Bisericii  şi  al  neamului  pre¬ 
zentând  viaţa  lui  ca  un  îndemn  de  muncă  neprege¬ 
tată  în  slujba  lui  Hristos  şi  a  neamului  pentru  gene¬ 
raţia  de  azi. 

„Cine-a  fost  Ioan  Popescu?  A  fost  fala  naţiunii 
A  bisericii  podoabă,  atletul  instrucţiunii, 

Un  izvor  de  fapte  bune,  neamului  un  scump  tezaur 
Stâlpul  şcoalelor  române,  un  Ioan  Gură  de  aur“. 

Cu  aceste  frumoase  cuvinte  descrie  pe  maestrul 
său  neuitat  învăţătorul  din  Braşov  Ioan  Joandrea 

în  poezia  sa  „O  lacrimă11  la  mormântul  lui  Ioan  Po- 
pescu,  profesor  seminarial  răposat  în  3/15  Martie 
1892. 

Din  aceste  câteva  cuvinte  se  vede  figura  mă¬ 
reaţă  a  marelui  dascăl  ardelean  Ioan  Popescu,  aşa 
cum  ea  se  oglindeşte  în  sufletul  foştilor  săi  elevi. 
Descrierea  maestrului  din  partea  elevului  său  este 
dovada  cea  mai  elocventă,  că  glasul  lui  n’a  sunat 
în  pustie,  că  sămânţa  învăţăturilor  sale  n’a  căzut  pe 
piatră  stearpă,  ci  în  ogorul  roditor  al  neamului  său, 
pe  care  l-a  desţelenit  cu  plugul  deşteptării.  Dar  nici 
sămânţa  aruncată  n’a  fost  sterilă.  Ea  a  conţinut  ger- 
menele  minunat  al  vieţii  celei  nouă,  care  asemenea 
grăuntelui  de  muştar  din  Biblie  ajuns  în  pământul 
bun  a  încolţit,  a  crescut,  sa  desvoltat  şi  acum  când 
sărbătorim  o  sută  de  ani  dela  naşterea  semănăto¬ 
rului  harnic,  s’a  făcut  un  arbore  puternic  la  umbra 
căruia  se  ocrotesc  azi  toţi  fiii  neamului  nostru. 

Ioan  Popescu  era  unul  dintre  aceia,  cari  formau 
chintesenţa  intelectualităţii  româneşti  din  secolul  apus. 
El  înfăţişa  un  anumit  spirit  de  nobilă  detaşare  din 
contingenţele  imediatului  şi  o  fanatică  închinare  cărţii. 
El  era  o  înălţime  a  culturii  româneşti,  un  tezaur  de 
idealism,  o  forţă  de  ozonificare  a  atmosferei  inte¬ 
lectuale  în  societatea  românească  de  atunci. 

In  scrierile  sale,  dar  mai  ales  în  cursurile  sale 
rostite  timp  de  treizeci  şi  doi  de  ani  dela  catedra 
institutului  teologic-pedagogic  din  Sibiu  cătră  lumi¬ 
nătorii  şi  păstorii  sufletului  neamului  îşi  depune  spo¬ 
vedania  unui  fanatism  închinat  gândirii  pure.  Munca 
sa  spirituală  i-a  câştigat  un  prestigiu,  care  i-a  legi¬ 
timat  locul  pe  care  l-a  ocupat  peste  trei  decenii. 

La  5  Iulie  st.  v.  1932  se  împlinesc  o  sută  de  ani 
de  când  a  văzut  lumina  zilei  acela,  prin  care  „lu¬ 
mină  mare  a  răsărit"  pentru  neamul  nostru,  acela 
prin  care  lumina  blândă  şi  binefăcătoare  a  culturii  a 
pătruns  în  păturile  poporului  românesc  „care  zăcea 
în  întunerecul  şi  în  umbra  morţii".  Profesorul  Ioan 

Popescu  s’a  născut  în  comuna  Caţa  din  părinţii  David 
Popovici,  paroh  în  aceaş  parohie  şi  protopop  al 
plasei  Cohalmului  în  judeţul  Târnava-mare,  şi  soţia 
sa  Ana,  născută  Ţârlea,  nepoată  de  frate  a  episco¬ 
pului  de  Sibiu  Vasile  Moga.  încă  în  frageda  copi¬ 
lărie,  abia  la  vârsta  de  şapte  ani,  pierdu  pe  bunul 
său  părinte  şi  rămase  orfan  de  tată  împreună  cu 
două  surori  ale  sale. 

Şcoala  primară  o  face  I.  Popescu  în  comuna  sa 
natală,  iar  studiile  secundare  la  liceele  din  Odorheiu, 
Braşov  şi  Blaj  unde  luă  bacalaureatul  cu  notă  foarte 
mare.  Ascultând  de  glasul  sufletului  său,  deşteptat 
şi  sprijinit  de  rugăciunile  mamei  sale,  a  cărei  sin¬ 
gură  dorinţă  era  să-şi  vadă  feciorul  continuând 
în  via  Domnului  lucrul  întrerupt  prea  de  vreme  de 
tatăl  său,  a  studiat  teologia  în  institutul  teologic-pe- 
dagogic  „  Andreian“  din  Sibiu  în  anii  şcolari  1855 — 56 
şi  1856 — 57  absolvând  cu  nota  „întâia  eminenţă“  la 
vârsta  de  24  ani. 

In  anul  1859  a  fost  trimis  de  mitropolitul  Şa- 
guna  în  Germania  pentru  complectarea  studiilor  sale. 
întâi  a  fost  la  universitatea  din  lena,  pe  urmă  a 
trecut  la  cea  din  Lipsea,  unde  s’a  dedicat  studiului 
filozofiei  şi  în  special  pedagogiei  până  la  anul  1861, 
când  s’a  reîntors  în  ţară. 

Ioan  Popescu  nu  a  înşelat  în  aşteptările  sale 
pe  cel  ce  l-a  ales  şi  l-a  chemat  la  lucru.  încă  la 
studii  fiind  s’a  distins  prin  seriozitatea  şi  puterea 
sa  de  muncă  astfel,  încât  abia  sosit  în  ţară  i  s’a 
oferit  catedra  de  pedagogie  la  Universitatea  din  Iaşi, 
precum  şi  direcţia  şcoalei  pedagogice  „Carol  1“  din 
Bucureşti. 1 

Dar  mărirea  lumească  împreunată  cu  înaltele 
posturi  nu-1  ademenesc  pe  el,  ci  rămâne  credincios 
arhierescului  său  stăpân,  în  via  căruia  şi  în  locul  fixat 
de  acesta  lucrează  cu  devotament  până  la  sfârşitul 
vieţii  sale,  ca  o  slugă  vrednică  şi  credincioasă  care 
a  meritat  încrederea,  lauda  şi  răsplata  stăpânului  său. 


1  Romul  Verzea:  Schiţă  biografică  „Muza"  Nr.  3  Sibiu  1892. 

Renunţând  ia  onorurile  oferite  de  alţii  acceptă 
modestul,  dar  frumosul  post  de  profesor  la  institutul 
pedagogic-teologic  „Andreian",  unde  este  numit  cu 
titlul  definitiv  la  anul  1861  împreună  cu  colegul  său 
de  studii  în  străinătate,  Zaharia  Boiu. 1 

Din  acest  focar  de  cultură  a  împrăştiat  Ioan 
Popescu  razele  binefăcătoare  ale  ştiinţei  pentru  lu¬ 
minarea  minţii  şi  a  inimii  predând  următoarele  studii: 
Teologia  dogmatică,  Dreptul  canonic.  Pedagogia 
generală,  Logica  şi  Psihologia. 

Ca  profesor  a  întrunit  una  din  cele  mai  esen¬ 
ţiale  condiţii  ale  bunului  pedagog  şi  anume  acela 
de  a  se  face  iubit  de  elevii  săi.  El  a  avut  darul 
deosebit  de  a  pătrunde  şi  de  a  cuceri  cu  desăvâr¬ 
şire  sufletele  tinereşti  umplându-le  cu  căldura  idea¬ 
lului.  Iată  cum  îl  descrie  unul  din  cei  mai  vrednici 
elevi  ai  săi  Dr.  Petru  Şpan,  în  lucrarea  sa  „Şcoala 
lui  Şaguna“  pag.  29:  „O  fire  blândă,  cu  o  voce 
dulce  şi  lină,  o  faţă  serioasă,  împrejurată  de  o  barbă 
curăţică  şi  ordonată,  o  privire  serioasă  şi  pătrun¬ 
zătoare,  o  ţinută  deamnă,  acoperită  de  haina  nepri¬ 
hănită  a  preoţiei;  curgeau  din  gura  lui  vorbele  ca 
mierea.  Dăruit  dela  Dumnezeu  cu  înfăţişarea  im¬ 
punătoare  şi  totuşi  simpatică,  înzestrat  cu  o  bogăţie 
de  cunoştinţe  şi  experienţe  cum  rar  le  întâlneşti  la 
vre-un  profesor,  iată  cine  era  Ioan  Popescu“. 

In  prelegerile  sale  ştia  să  împreune  şcoala  cu 
viaţa  după  vechiul  precept  latin  „non  scholae  sed 
vitae  discimus“,  deschizând  ochii  tinereşti  spre  a 
vedea  în  complexitatea  fenomenelor  sociale,  politice 
şi  bisericeşti. 

Dela  catedră  a  pregătit  el  cu  multă  pricepere 
armata  preoţilor  şi  învăţătorilor,  acea  armată  de¬ 
votată  idealului  cultural-naţional  care  a  luptat  cu 
abnegaţie  împotriva  întunerecului  neştiinţei,  aducând 
poporul  nostru  la  lumina  culturii  şi  prin  cultură  la 

'  I.  Programă  a  institulului  pedagogic-teologic  al  arhidiecezei  or¬ 
todoxe  române  din  Transilvania  în  Sibiu  pentru  anul  scolastic  1884—85 
publicat  de  I,  Hannia,  director  şi  profesor,  pag.  27. 

libertate.  In  tot  timpul  activităţii  sale  na  pierdut 
nici  un  moment  din  vedere  acest  frumos  ideal  con- 
centrându-şi  toate  puterile  lui  pentru  ajungerea  ţintei. 

Cu  multă  perseverenţă  a  urmărit  el  această 
ţintă  frumoasă  şi  în  activitatea  sa  extraşcolară.  Ca 
să  aibă  cu  ce  se  lupta  harnicii  soldaţi  ai  culturii,  în¬ 
văţătorii  şi  preoţii,  era  nevoie  de  arme  spirituale,  era 
nevoie  de  cărţi  şi  anume  de  cărţi  şcolare  pentru  învă¬ 
ţători  şi  pentru  elevi.  In  timp  relativ  scurt  a  produs 
pentru  satisfacerea  acestei  arzătoare  recerinţe  mai 
multe  lucrări.  Astfel  în  anul  1863  a  apărut  prima  re¬ 
vistă  pedagogică  românească  la  Sibiu  întitulată:  „Or¬ 
ganul  pedagogic"  redactată  şi  scrisă  în  întregime  de 
I.  Popescu.  Insă  din  cauza  vitregiei  împrejurărilor  ea 
trăeşte  numai  un  an.  In  anul  1868  a  văzut  lumina 
zilei  o  altă  lucrare  a  lui:  „Pedagogia",  care  a  ajuns 
la  trei  ediţii  şi  anume  la  1873  a  doua,  iar  la  1902  a 
treia.  La  1881  se  tipăreşte  în  Sibiu  „Psihologia  em¬ 
pirică"  sau  „Ştiinţa  despre  suflet  între  marginile 
observaţiunii"  care  apare  în  ediţia  a  Il-a  la  anul 
1887.  In  anul  1868  scrie  „Compendiu  de  pedagogie 
pentru  părinţi,  educatori,  învăţători  şi  toţi  bărbaţii 
de  şcoală". 

Pentru  ca  să  umple  golul  mare  care  era  pe 
terenul  manualelor  pentru  elevi  contribue  şi  el  cu 
trei  cărţi,  cari  apar  la  scurt  interval  şi  anume: 
„Computul  în  şcoala  primară"  la  1864,  „întâia  carte 
de  lectură  şi  învăţătură  pentru  şcoalele  poporale 
române"  la  1870  şi  „A  doua  carte  de  lectură  şi  învă¬ 
ţătură  pentru  şcoalele  poporale  române"  Ia  1874. 

In  afară  de  cărţi  şi-a  răspândit  ideile  sale  prin 
reviste,  în  deosebi  prin  revista  „Transilvania",  foaia 
„Asociaţiunei  Transilvane  pentru  literatura  română 
.şi  cultura  poporului  român"  pe  care  o  şi  redactează 
fiind  prim  secretar  al  Asociaţiei  între  anii  1890—92. 
In  această  revistă  apar  şi  cele  mai  de  seamă  arti¬ 
cole  ale  lui,  în  cari  justifică  el  ca  o  necesitate  a 
vremii  introducerea  reformei  herbartiene  în  şcoală, 
arată  însemnătatea  pedagogică  a  învăţământului  edu¬ 
cativ,  tratând  şi  alte  probleme  asemănătoare  de  in- 

teres  general.  Pe  calea  aceasta  dorea  el  să  îndrepte 
privirile  lumei  culte  de  atunci  spre  problemele  pe¬ 
dagogice,  cari  erau  de  o  necesitate  vitală  pentru 
neamul  nostru. 

Ca  pe  cel  mai  de  seamă  pedagog  al  timpului 
său  la  Români,  cu  vederi  înalte  şi  în  direcţia  edu¬ 
caţiei  femeii  neglijate  până  acum,  „Astra“  îl  încre¬ 
dinţează  cu  organizarea  şi  conducerea  şcoalei  sale 
de  fete,  numindu-1  director  în  anii  1888 — 1891. 

Ioan  Popescu  şi-a  servit  şi  Biserica  sa  cu  mult 
devotament  ca  protopresbiter,  consilier  arhidiecezan 
şi  mitropolitan,  deputat  sinodal  şi  congresual. 

Valoarea  lui  de  om  al  ştiinţei  a  fost  recunoscută 
chiar  şi  dincolo  de  graniţele  ţării  sale  fiind  ales  ca 
membru  ordinar  în  „Reuniunea  pentru  pedagogia, 
ştiinţifică “  din  Germania. 

Munca  sa  asiduă  şi  mănoasă  în  domeniul  ştiinţei 
pedagogice  află  apreciere  justă  şi  peste  munţi.  In 
anul  1877,  13  Septemvrie  Academia  Română  îl  in¬ 
troduce  în  rândul  membrilor  săi  corespondenţi. 

Cu  multă  demnitate  şi  conştient  de  ţinta  sa  luptă 
pentru  biruinţa  idealului  său,  eliberarea  neamului 
prin  cultură,  şi  pe  teren  politic  fiind  unul  dintre  cei 
mai  valoroşi  membri  în  comitetul  partidului  naţional 
în  1881—84. 

Astfel  a  ştiut  munci  I.  Popescu  în  toate  ramurile 
vieţii  spirituale  desţelenind  acest  ogor  şi  sădind 
acolo  în  locul  buruienilor  stricăcioase  ale  neştiinţei 
şi  moravurilor  rele  florile  frumoase  şi  înveselitoare 
ale  culturii  şi  ale  idealului  religios  moral. 

Dar  zilele  nobilului  grădinar  au  fost  numărate. 
O  boală  nemiloasă,  germenii  căreia  stejarul  mândru 
i-a  purtat  mult  timp  în  corpul  său  vânjos,  îl  slăbeşte 
astfel,  încât  în  anul  şcolar  1891 — 92  I.  Popescu  este 
nevoit  să-şi  ceară  un  concediu  pe  lunile  Decemvrie,. 
Ianuarie  şi  Februarie.  In  acest  răstimp  starea  lui  sa¬ 
nitară  în  loc  de  a  se  ameliora,  sa  agravat  în  aşa 
măsură,  încât  la  activitatea  lui:  profesorală  pentru 
acel  an  şcolar  nu  se  mai  putea  aştepta  şi  suplinirea. 

lui  la  catedră  îi  fu  încredinţată  tinărului  profesor  şi 
ginere  al  lui  I.  Popescu,  Dr.  Petru  Şpan.  In  urma 
unui  morb  nemilos  pe  care  în  mare  parte  l-a  su¬ 
portat  pe  picioare  la  3/15  Martie  1892  se  stinge 
acea  lumină  a  vieţii,  care  consumându-se  pe  sine, 
a  împrăştiat  lumină  pentru  toţi  aceia,  cari  cu  dor 
alergau  spre  ea. 

Ioan  Popescu  a  apărut  şi  a  trecut  ca  un  falnic 
cornet,  ca  un  mândru  luceafăr  pe  cerul  culturii  ro¬ 
mâneşti,  care  a  deşteptat  din  letargie  pe  păstori  şi 
turmă,  îndemnându-i  să  plece  fără  zăbavă  spre  iz¬ 
vorul  luminii  adevărate,  spre  cultura  creştină  care 
este  mântuirea  lor.  Dâra  de  lumină  pe  care  a 
lăsat-o  în  urmă  nu  a  dispărut  odată  cu  el,  ci  a 
aprins  o  mulţime  mare  de  alte  lumini,  cari  în  cele 
mai  întunecoase  colţuri  ale  ţării  alungă  până  azi 
întunericul  neştiinţei  şi  credinţelor  deşarte. 

Viaţa  profesorului  Ioan  Popescu  să  fie  un  izvor 
bogat  de  însufleţire  şi  de  îndemn  de  a  merge  pe 
calea  luminată  de  idealul  măreţ  al  lui  Hristos  pro- 
poveduit  de  Biserică  şi  şcoală  prin  slujitorul  lor  a 
cărui  pomenire  astăzi  o  săvârşim.  In  lumina  acestui 
ideal  a  aflat  neamul  nostru  eşire  din  întunericul  şi 
din  umbra  morţii  în  trecut  şi  numai  mergând  pe 
calea  luminată  de  lumina  înţelepciunii  creştineşti 
vom  putea  ieşi  din  deşertul  morţii  cu  care  ne  ame¬ 
ninţă  criza  de  azi.  Convins  de  acest  adevăr  mă 
adresez  vouă,  iubiţi  tineri,  cari  intraţi  în  viaţă  şi 
vă  îndemn  să  rămâneţi  între  orice  împrejurări  fii 
credincioşi  ai  luminii  lui  Hristos. 

Proî.  Dr.  N.  TERCHILĂ. 

CATOLICISMUL  ŞI  CULTURA 
MODERNA. 

[Urmare], 

Unul  dintre  evenimentele  cele  mai  considerabile 
în  catolicismul  francez  a  fost  condamnarea  mişcării 
Action  franţaise  în  fruntea  căreia  stă  talentatul 
scriitor  Charles  Maurras.1  Mişcarea  aceasta  iniţiată 
în  1899  urmăreşte  restaurarea  regimului  monarhic, 
combătând  democraţia  cu  toate  principiile  indivi¬ 
dualiste  ale  revoluţiei  franceze.  Cultul  autorităţii  şi 
al  disciplinei  din  Biserica  romană  şi  în  plus  aceeaş 
atitudine  ostilă  regimului  republican,  au  apropiat 
Acţiunea  franceză  de  catolicism,  şi- au  făcut-o  să  se 
servească  de  doctrina  şi  de  spiritul  acestuia  ca  de 
un  argument  şi  ca  de  un  sprijin  pentru  năzuinţele 
sale.  Ea  caută  să  solidariseze  cu  punctul  său  de 
vedere  politic  doctrina  catolică  şi  pe  bunii  catolici, 
reuşind  să  câştige  cea  mai  mare  parte  din  ierarhia 
franceză,  din  clerul  şi  din  sfertul  de  francezi  cari 
practică  cu  adevărat  catolicismul.2 

In  ciuda  sfaturilor  ce  li  se  dăduse  la  1892  Leo 
XIII  să  se  „ralieze11  regimului  la  putere,  combătând 
numai  legile  cari  îi  privesc  pe  cale  legală,  catolicii 
din  Franţa  credeau  că  servesc  mai  bine  cauza  Bise¬ 
ricii  combătând  regimul  în  fundamentele  lui  socotite 
atee  şi  francmasonice.  Cei  cari  sau  raliat  au  fost 
prea  puţini  şi  aceea  s’au  descreditat  în  mişcarea 
„Sillon“,  mergând  prea  departe  cu  concesiunile  faţă 
de  pretenţiile  democrate  şi  sociale  ale  timpului.  Opo¬ 
ziţia  faţă  de  regimul  republican,  şi  deci  ataşarea  la 
Action  franpaise,  a  fost  încurajată  şi  mai  mult  de 

1  N.  Fontaine  op  c.  S. 

5  Op.  c.  10 

loviturile  date  Bisericii  în  anii  1903 — 1905  şi  de  atitu¬ 
dinea  lui  Pius  X. 

Sub  acest  papă  secretar  de  stat  e  cardinalul 
Merry  del  Val  şi  prin  acesta  aproape  toate  scaunele 
episcopale  franceze  ajung  în  mâna  „integraliştilor" 
pretini  ai  Acţiunii  franceze.  Acest  papă  condamnă 
legile  laicizante  franceze,  mişcarea  „Sillon“,  şi  sin¬ 
dicatele  interconfesionale.  modernismul,  consolidând 
„integralismul".  Astfel  sub  el  mai  mult  ca  sub  Leon 
XIII  „numărul  catolicilor  cari  ascultară  şi  adoptară 
sincer  regimul  republican  rămase  restrâns11. 1  Atât 
asupra  regimului  de  stat  cât  şi  al  mişcărilor  sociale, 
catolicismul  lăsa  impresia  exploatată  de  duşmani  şi 
mai  mult,  că  catolicismul  este  aliatul  burghezilor  şi 
gardianul  aristocraţiei.  Massele  catolice  de  nevoiaşi, 
văzându-se  neînţelese  de  Biserică,  căzură  în  mânile 
socialismului  şi  a  altor  curente  extremiste.2 

Deşi  la  aparenţă  Maurrasianismul  e  un  apologet 
al  catolicismului,  în  realitate  el  consideră  catolicismul 
numai  un  instrument  pentru  politica  sa  naţionalistă  * 


1  Marg  Brunot,  Les  catholiques  de  France  et  leur  propagande  sociale 
în  L'Eur.  Nouv.  Nr.  472  din  26  Febr.  1927.  pag.  271. 

’  Activitatea  birourilor  iezuite  „Action  populaire  "  cari  lămuresc  în 
sens  catolic  anumite  probleme  sociale  şi  organizează  săptămânile  sociale 
(LeS  semaines  sociales)  in  fiecare  an,  deabia  depăşeşc  planul  teoretic. 
Confederaţia  franceză  a  muncitorilor  creştini  (Confederaţi on  francaise  de 
travailleurs  chretiens]  de  abia  numără  în  sindicatele  sale  vre-o  125.000 
membrii,  număr  disparent  faţă  de  membrii  sindicatelor  socialiste  din  Con- 
federation  generale  du  travail.  M.  Brunot  art.  cit. 

8  Papa  condamnă  în  Acţiunea  franceză  aservirea  religiei  intereselor 
unui  partid  politic  [Alocuţiunea  consistorială  din  20  Decemvrie  1926).  Că 
prin  aceasta  înţelege  şi  naţionalismul  adecă  doctrina  şi  starea  de  spirit 
care  ridică  patria  şi  neamul  deasupra  religiei,  care  judecă  toate  din  punct 
de  vedere  naţional,  o  dovedeşte  intenţia  ce-o  avea  papa,  imediat  după 
condamnarea  Acţiunii  franceze,  de-a  lăsa  o  enciclică  asupra  limitelor  na¬ 
ţionalismului  (Mgrs  Enrico  Pucci,  L'allocution  consistoriale  du  20Jiun:un 
ultimatum  â  l'Action  franşaîse.  în  L'Europe  Nouvelle  Nr,  490  din  2  Iulie 
1927  p  862].  Acuza  celor  dela  Acţiunea  francezi  că  papa  condamnă  na¬ 
ţionalismul  francez  în  timp  ce  îl  numeşte  pe  cel  italian  [fascismul]  şi  pe 
cel  german  [tocmai  atunci  centrul  catolic  se  aliase  cu  Naţionaliştii  germani 
-  mai  toţi  protestanţi  —  pentru  a  forma  guvernul  Reichului],  se  întemeiază 
deci  pe  împrejurări  reale,  chiar  dacă  deosebirea  aceasta  ae  procedură  e 
provocată  de  interesul  Bisericei,  de-a  se  acomoda  în  fiecare  ţară  realităţi 
dominante.  [Rome  devant  les  problemes  du  monde  în  L’Eur.  Nouv.  Nr.  472 
din  20  Februarie  1927  art.  cit.  al  M,  Brunot  şi  articolele  Ein  R.  Gillouin 
din  L’Eur.  Nouv.  an  1927. 

şi-l  ajustează  punctului  său  de  vedere,  combinând 
pozitivismul  lui  A.  Comte  cu  catolicismul  şi  cu  cla¬ 
sicismul.  Din  catolicism  îi  interesează  numai  armă¬ 
tura  externă,  organizaţia  şi  disciplina  lui. 

In  practică,  Maurras  acorda  Bisericei  tot  ce 
cerea;  el  avea  ca  principiu  să  nu-i  conteste  nici  un 
drept  din  cele  câte  şi  le  cerea.  Dar  era  un  punct 
delicat,  cel  al  ireligiozităţii  profesate,  învăţate  în 
sânul  Acţiunii  franceze  dela  început  de  cătră  şefii 
ei  cei  mai  ascultaţi.1  „Nu  e  loc  în  această  filozofie 
nici  pentru  noţiunile  metafizice  ale  unui  Dumnezeu 
infinit  şi  creator,  nici  pentru  noţiunile  mistice  sau 
morale  ale  păcatului  sau  răscumpărării,  esenţiale  şi 
unele  şi  altele  economiei  dogmei  catolice11. 2  Maurras 
iubeşte  catolicismul,  dar  în  paguba  Evangheliei.  Mo¬ 
tivul  pentru  care  laudă  Biserica  romană  e  de-a  fi 
transformat,  deformat,  aranjat,  ameliorat  mesagiul 
lui  Isus  Hristos,  de-a  fi  organizat  ideea  creştină  de 
Dumnezeu,  de  a-i  fi  scos  veninul".3  „Puternicul  spirit 
social  al  Romei  împăraţilor,  introdus  în  Biserica  cato¬ 
lică,  a  înăbuşit  ideia  vărsată  în  ea  de  Evanghelie  şi 
a  împedecat-o  să  se  desvoalte".  „Maurras  lega  de 
catolicism  ideile  venite  din  Germania  asupra  ele¬ 
nismului,  şcoală  a  naturii,  dispenzator  de  voluptate, 
antidot  contra  renunţărilor  şi  himerelor  creştine. 
Prudenţa  în  moravuri,  ordinea  în  cetate  [cite]  erau 
apanagiul  Greciei;  mutilaţiunea,  desordinea  expri¬ 
mate  în  creştinism,  îi  veneau  dintr’o  sursă  mai 
adâncă,  esenţial  ostilă  lumii  greco-romane,  şi  care, 
în  această  formă  de  manicheism  istoric,  reprezenta 
răul  etern,  provenind  din  naţiunea  jidovească  în  care 
se  încarna  barbaria".4 

Mai  ales  ideile  acestea  din  urmă  debitate,  nu 
atât  în  ziarul  Action  francaise  cât  în  cărţile  lui  Maurras, 


1  Louis  Dimier,  Vingtans  d' Action  franţaise  Paris  1926,  după  N. 
Fontaine  op.  c.  21. 

s  R.  Gillouin,  Rome  et  L’Action  Francaise  în  LE'Jr.  Nouv.  Nr.  465 
din  8  Ianuarie  1927  p.  48. 

*  ebenda. 

J  L.  Dimier  la  N.  Fontaine  op.  c.  22. 

scandalizară  pe  mulţi  încă  din  timpul  lui  Pius  X  şi 
o  mulţime  de  cereri  de-a  pune  capăt  credinţă  că 
suprema  autoritate  bisericească  e  de  acord  cu  lu¬ 
mina  în  care  prezintă  Maurras  catolicismul,  siliră 
în  29  Ianuarie  1914  Congregaţiunea  Indexului  să 
condamne  scrierile  aceluia:  Le  Chemin  de  Paradis, 
Anthinea,  Les  Amants  de  Venise,  Trois  idees  po- 
litiques,  LAvenir  de  l’Intelligence,  La  Politique  re- 
ligieuse.  Si  le  comp  de  force  est  possibile  şi  re¬ 
vista  bimensuală  Action  frâng aise.  Pius  X,  deşi 
aprobă  condamnarea,  făcu  un  ultim  efort  să  scape 
pe  ocrotitul  său,  despre  care  spune  cu  regret  că 
totuşi  „e  un  bel  difensore  della  fede‘\  rezervându-şi 
şi  dreptul  să  publice  când  va  socoti  el  oportun  de¬ 
cretul  de  condamnare.1 

Benedict  XV,  deşi  nu  mai  favoriza  integralismul, 
na  publicat  acest  decret  din  pricina  războiului.2  Pius 
XI,  continuând  şi  ducând  la  bun  sfârşit  politica  de 
apropiere  cu  Statui  francez,  nu  mai  putea  permite 
ca  să  apară  catolicismul  în  ochii  masselor  şi  ai  Sta¬ 
tului  ca  un  instrument  pentru  revendicări  politice, 
ca  un  monopol  exclusiv  al  aristocraţiei,  ca  o  feudă 
a  celor  ce  visează  la  vechiul  regim.  Mai  ales  că 
tot  timpul  tratativelor  sale  cu  Statul  francez,  şi  toată 
bunăvoinţa  acordată  de  nunţiul  său  grupării  social- 
creştine  a  lui  M.  Lagnier  sau  celorlalte  străduinţe 
sociale  ale  catolicismului  francez  au  fost  sabotate 
şi  turburate  de  criteriile  vehemente  ale  „integrali- 
ştilor"  pretini  ai  Acţiunii  franceze.8  In  29  Decemvrie 
1926  publică  decretul  din  1914,  adăugând  la  operile 
condamnate  şi  cotidianul  Action  frangaise.4  In  alo¬ 
cuţiunea  consistorială  „Misericordia  Domini11  din  20 
Decemvrie  1926,  arătând  motivele  pentru  cari  con¬ 
damnă  Acţiunea  franceză  [aservirea  religiei  unui 


*  v.  Decretul  acesta  publicat  cu  confirmarea  şi  cu  câteva  întregiri 
de  Pius  XI  în  29  Decemvrie  1926,  în  L'Eur.  Nouv.  din  26  Februarie  1927 
p.  278 — 9.  N.  Fontaine  op.  c.  31 — 32. 

*  N.  Fontaine  op.  c.  35. 

3  N.  Fontaine  op.  c.  69  şi  M.  Brunof.  Passim  arf.  cit. 

4  vezi  decretul  amintit. 

partid  politic  şi  doctrinele  eronate],  declară  că  fie¬ 
care  are  libertatea  să  prefere  orice  formă  de  gu¬ 
vernământ,  numai  să  fie  „în  acord  cu  ordinea  de 
lucruri  stabilite  de  Dumnezeu",  a  domeniului  politic, 
cel  puţin  indirect,  domeniului  bisericesc,  adecă  papei, 
odată  ce  pretinde  ca  el  să  fixeze  linia  de  unde  în¬ 
cepe  politica  şi  odată  ce  afirmă  că  toate  acţiunile 
politice  se  pot  judeca  din  punct  de  vedere  religios- 
moral.1  Fapt  e  că  în  preajma  alegerilor  din  primă¬ 
vara  anului  1928,  papa  s’a  găsit  iarăşi  în  lucru  dând 
direcţii  pentru  alegeri  catolicilor  din  Franţa.2 

După  condamnarea  Acţiunii  franceze,  cardinalul 
francez  dela  curie,  Billot,  distinsul  neotomist  şi  pro¬ 
fesor  la  Universitatea  gregoriană  din  Roma,  a  fost 
silit  să  demisioneze  din  demnitatea  de  cardinal,  retră- 
gându-se  într’o  mănăstire.3  P.  Le  Floch,  directorul  Se¬ 
minarului  francez  îndeamnă  pe  catolicii  din  Franţa  să 
nu  mai  fie  divizaţi  din  motive  politice,  ci  chiar  dacă 
fac  parte  din  partide  politice  diferite  să  se  unească 
„pe  teren  religios,  pentru  a  apăra  drepturile  divine 
ale  Bisericei,  căsătoria  creştină,  familia,  educaţiunea 
copiilor  şi  a  tinerilor,  scurt  toate  libertăţile  sacre 
cari  formează  baza  statelor".4  Organizarea  aceasta 
pe  deasupra  partidelor  se  face  în  Federaţia  naţio¬ 
nală  catolică  a  generalului  Castelnau,  după  regulele 
Acţiunii  catolice.  Mulţi,  şi  în  primul  rând  cei  dela 
Acţiunea  franceză,  văd  în  aceste  directive  un  ame¬ 
stec  al  papei  în  viaţa  politică  a  Franţei,  şi  o  supu¬ 
nere  a  Lonto  Chiara  din  Roma,  dimpreună  cu  alţi 

‘  R.  Gillouin,  Nouvelles  refleeions  sur  Rome  l’Action  frangaise  ei 
I’opportunite  d'un  nouveau  concordat  în  L'Eur.  Nouv.  din  26  Febr.  1927 
p.  268.  N.  Fontaine  op.  c.  83.  Teoreticianul  puterii  indirecte  a  papei  (in 
eviul  mediu  se  susţinea  puterea  directăj  şi  peste  cele  temporale  este  Jar- 
ques  Maritain,  care  a  scris  din  prilejul  acestor  evenimente  cartea  Primante 
du  spirituel.  Paris  1927.  Orice  faptă  omenească,  orice  lucru  exterior  e 
supus  puterii  bisericeşti  nu  în  calitatea  lui  de  lucru  extern  (non  en  tant 
que  tel],  „ci  întrucât  interesează  spiritualul  şi  ordinea  mântuirii"  p.  23,  40. 

1  R.  Gillouin,  Les  directions  pontificales  aux  catholiques  de  France 
pour  Ies  elections  legisiatives. 

3  N.  Fontoine  op.  c.  100 — 103.  Lucrul  s'a  petrecut  în  13  Sept.  1327. 

4  V.  alocuţiunea  aceea  în  L  ’Eur.  Nour,  din  26  Febr.  1927,  p.  277. 

6  profesori  au  fost  siliţi  deasemenea  să  demisio¬ 
neze  deoarece  continuau  să  nutrească  în  elevii  lor  1 
ideile  maurrasiene.  Toţi  ierarhii  Franţei  şi  cei  mai 
mulţi  teologi  şi  clerici  s’au  supus  însă,  transfor- 
mându-se  unii  chiar  în  zeloşi  apărători  ai  decretului 
papal.2 3  Galicanismul  ierarhiei  şi  clerului  francez  a 
dispărut  dela  legea  separaţiunii,  de  când  papa 
numeşte  singur  pe  episcopii  francezi.  Azi  ei  se 
supun  îndată  ordinului  papal. 

Cu  toate  acestea  Acţiunea  franceză  continuă  a 
ţinea  în  jurul  ei  un  mare  număr  de  catolici,  dintre 
cei  mai  buni,  cu  toate  ameninţările  papei  că  vor  fi 
excomunicaţi. 

Se  mai  pot  aştepta  de-aci,  precum  şi  din  inco¬ 
rigibila  pasiune  a  catolicilor  francezi  de-a  amesteca 
religia  cu  politica,  îndemnaţi  şi  de  papa,  încă  multe 
surprize  neplăcute  pe  seama  catolicismului. 

[Va  urma]  Dr.  D.  STANILOAE. 


1  Op.  cil.  33 — 100.  Vezi  pentru  ambele  cazuri  şi  articolele  Pucci  şi: 

Gillonin  din  L’Eur.  Nour.  din  8  Oct  1927  şi  15  Oct.  1927. 

3  N.  Fontaine  op.  c.  10. 

CUM  ÎNVĂŢĂM  AZI  OMI- 
LETICA? 

In  ziua  de  azi,  Omiletica  se  învaţă  nu  cu  mult 
deosebit  de  vremurile  de  altădată.  Se  poate,  e  drept, 
să  fie  multă  noutate  în  felul  de  a  înfăţişa  materialul 
Omileticii.  Se  caută  mijlocul  de  a-1  înfăţişa  cât  mai 
apropiat  de  trebuinţele  propoveduirii,  cât  mai  spri¬ 
jinit  pe  alte  soiuri  de  cunoştinţe  pe  care  le  avem, 
cât  mai  firesc,  nu  ca  ceva  străin,  greoi. 

Multe  tratate  pe  care  le-am  avut  noi,  chiar  des¬ 
făşurări  învăţate  ale  materiei,  au  putut  fi  reci,  ane¬ 
voioase  la  studiat,  nu  prea  de  mare  ajutor,  când 
păşeai  la  practica  propoveduirii.  Dela  acelea  până 
azi,  este  o  mare  depărtare.  Este  un  spor  foarte 
simţit,  în  ce  priveşte  căutarea  de  a  face  această 
învăţare  mai  uşoară,  cartea  de  Omiletică  mai  cu 
lipiciu. 

De  multe  ori,  când  citeşti  câte  o  carte  de  soiul 
acesta,  este  azi  ca  o  desfătare.  Scriitorul  care  pe 
lângă  cartea  bisericească,  mai  ştie  şi  învăţătură  de 
a  mirenilor,  dacă  este  şi  el  un  bărbat  care  a  gustat 
din  vâna  literaturii,  a  ştiut  să  pună  mai  multă  mi¬ 
reasmă  în  cartea  sa,  s’o  lege  mai  meşter  de  viaţa 
care  curge,  şi  aşa  cartea  să  se  poată  citi  mai  uşor, 
mai  plăcut. 

A  eşit  anul  trecut  un  tratat  de  Omiletică,  fără 
însă  a  purta  acest  nume.  Ii  zice  „Cartea  Oratorului “ 
[Manuel  de  1’OrateurJ.  Autorul  este  un  predicator 
de  seamă  al  Bisericii  catolice  de  azi.  Abatele  Ser- 
tillanges,  membru  al  Academiei  franceze,  bărbat 
cunoscut  prin  multe  soiuri  de  scrieri.  Cartea  sa  este 
cu  totul  alta  decât  ce  ştim  noi  despre  Omiletică, 

Deşi  ne  îndrumează  iot  în  calea  propoveduirii,  cu 
toate  acestea  găsim  la  el  alte  capitule,  altă  rându- 
ială  a  materiei,  alt  cuprins  decât  cel  obişnuit  al  no¬ 
stru.  Din  pricina  aceasta  cartea  se  înfăţişează  ca  o 
noutate,  cetirea  ei  te  îmbie  să  n’o  laşi  şi-ţi  este  o 
însoţire  plăcută.  înveţi  din  ea  multe  alte  lucruri  pe 
care  nu  le  înveţi  din  cărţile  de  Omiletică. 

N’aş  putea  spune  că  scrierea  în  sine  e  mai  bună 
ca  altele.  Teologia  franceză  are  Omiletici  mai  bune 
ca  aceasta,  deşi  sunt  mai  vechi.  Unele  sunt  neîn¬ 
trecute  până  azi.  Sunt  şi  frumoase.  Aceasta  a  lui 
Sertillanges  are  însă  şi  ea  partea  ei.  E  o  carte  a 
zilei,  e  ruptă  din  şirul  vieţii.  Din  pricina  aceasta, 
cititul  ei  este  uşor. 

Nu  urmează  însă  că,  dacă  ai  citit-o,  ştii  să  faci 
predici.  De  fapt,  aceasta  nu  urmează  din  nici  o 
Omiletică.  Ai  învăţat  însă  lucruri  care  au  să-ţi  fie 
de  folos  când  ai  să  lucrezi  predici. 

A  predica  însă  se  învaţă  predicând:  1.  citind 
predica  altuia,  deci  văzând  cum  a  lucrat  el,  stând 
şi  chibzuind,  luminându-ţi  rânduielile  puse  de  Omi¬ 
letică,  prin  ce  vezi  că  a  făcut  altul;  2.  privind  în 
însăşi  lucrarea  vie  cum  predică  altul,  căutând  să 
te  dumereşti  cum  a  făcut  el,  dacă  cumva  a  izbutit; 
3.  încercându-te  tu  singur. 

Dupăcum  nu  se  învaţă  medicina  din  tratate,  ci 
dela  spital,  dar  tratatul  având  şi  el  rostul  lui,  făcân- 
du-te  să  prinzi  mult  mai  bine  ce  se  face  la  spital; 
dupăcum  nu  înveţi  înotul  numai  citind  teorii  despre 
mişcarea  trupului  în  lupta  cu  apa;  tot  aşa  propove- 
duirea  nu  se  va  învăţa  cu  mărginirea  la  carte,  fără 
păşirea  pe  ogorul  propoveduirii,  fără  privirea  a 
atâtor  şi  atâtor  lucrări  de  felul  acesta. 

Este  bine  să  avem  cărţi  de  Omiletică,  pe  cât 
se  va  putea  de  frumoase;  este  bine  să  nu  privim 
studiul  ei  ca  ceva  de  prisos;  dar  iarăşi  să  nu  ne 
oprim  numai  la  ea  şi  încă  să  nu  ne  oprim  la  ea 
numai  după  cât  o  ştim  până  acum.  Să  nu  socotim 
Omiletică  numai  împletitura  aceia  de  îndrumări  pe 

care  le  ştim,  ci  să  socotim  că,  ea  fiind  şirul  de  în¬ 
văţături  culese  din  practica  celor  ce  sau  ostenit  cu 
propoveduirea,  să  avem  în  vedere  că  învăţăturile 
acelea  se  culeg  până  în  ziua  de  azi,  că  sunt  tot¬ 
deauna  multe  noutăţi  de  spus  despre  chipul  propo- 
vCduirii  de  azi  faţă  de  ce  era  cu  20,  40,  60  de  ani  în- 
d  arăt.  Deşi  nouă  ni  se  pare  că  nu  sunt  noutăţi, 
fiindcă  noi  nu  ne  prea  batem  capul  cu  propovedania, 
dar  sunt  gânduri  de  luat  în  seamă  despre  mersul 
propoveduirii  şi  spre  care  e  de  folos  să-ţi  îndrepţi 
cuvântul  tău. 

Deci  să  nu  se  creadă  că  suntem  în  rânduială 
cu  învăţământul  Omileticii,  numai  învăţând-o  după 
cele  mai  bune  cărţi  ale  ei.  Cu  aceasta  rămânem 
tot  în  ce  eram  mai  nainte,  deşi  şi  cu  un  lustru  mai 
nou.  Mai  nainte,  trebuie  să  se  ştie,  doar  erau  învă¬ 
ţături  foarte  bune,  numai  că  vremea  mai  adăoga 
altele  şi  altele.  Nu  se  strică  principiile,  vechea  rân¬ 
duială,  dar  sunt  schimbate  unele  stări  ale  sufletului, 
şi  aceasta  numai  decât  propoveduitorul  trebuie  s’o 
aibă  în  vedere. 

Apoi  atunci  ce  este  de  făcut? 

Iată  ce  este  de  făcut :  Nu  trebuie  să  ne  măr¬ 
ginim  la  învăţarea  Omileticii  aşa  după  cum  o  ştim 
ci  să  mai  studiem  şi  pe  predicatori,  sau  vremea 
unor  predicatori.  In  laturea  aceasta,  noi  suntem 
foarte  dezarmaţi.  In  adevăr,  predica  din  cei  din 
urmă  50 — 60  de  ani  are  sporuri  foarte  frumoase. 
Noi  am  avut  predicatori,  fie  în  Europa,  fie  în  Ame¬ 
rica,  prin  care  predică  a  ajuns  la  îmbunătăţiri  foarte 
însemnate  ale  lucrului  ei.  Dar  sunt  acelea  ştiute  ? 

Odată  predica  avea  o  alcătuire  mai  grea,  cu 
mai  multă  retorică,  cu  mai  multă  amănunţime.  De 
asta  predica  era  şi  mult  mai  lungă.  Azi  predica  e 
mai  uşoară.  Alcătuirea  ei  mai  firească,  mai  puţin 
lucru  de  şcoală,  mai  în  felul  cum  vorbeşte  omul. 
Prin  aceasta,  lucruri  mai  grele  ca  gândire,  sunt  fă¬ 
cute  mai  uşoare  de  urmărit. 

Predica  americană  e  cea  care  a  avut  mari  pă¬ 
şiri  înainte  în  calea  aceasta.  Un  Moody  este  un  mare 

predicator,  care  ne  pune  la  îndemână  lucruri  de 
adâncă  învăţătură,  dar  fără  nici  o  opintire  pentru 
minte  de  a  le  urmări.  Totul  este  împletit  cu  şirul 
vieţii,  cu  curgerea  ei.  Intr’o  predică  a  lui,  ai  5 — 6 
pilde,  prin  care  totul  este  viu  şi  săltat  înaintea 
ochilor  tăi. 

Cât  de  uşoare  sunt  lucrurile  credinţei  când  le 
citeşti  în  predicile  lui  Robertson!  Nu  sunt  multe, 
că  acesta  a  trăit  puţin.  A  murit  la  37  de  ani.  Dar 
ce  urmă  vie  a  lăsat!  Ce  meşteră  citire  în  suflet 
găseşti  în  predica  lui!  Din  pricina  aceasta,  cât  de 
citite  sunt  ele  până  în  ziua  de  azi,  nu  numai  în 
Anglia  lui,  ci  şi  aiurea! 

Anul  acesta  sau  împlinit  50  de  ani  dela  moartea 
iui  Spurgeon.  Cât  se  poate  învăţa  dela  el!  A  fost 
şi  profesor  de  Omiietică.  Dar  ce  se  potriveşte  ce 
spunea  el,  viu  şi  din  gustarea  lucrului  însuşi,  faţă 
de  ce  învăţăm  noi  ca  o  teorie  prea  trecută  prin 
multe  site  şi  scuturate  de  frământarea  vieţii! 

Au  auzit  mulţi  de  un  predicator  ca  Charles 
Kingsley,  deşi  a  fost  şi  el  om  din  vremurile  noa¬ 
stre?  Nu. 

Apoi  nu  se  învaţă  Omiietică  fără  a  privi  la 
toţi  aceşti  oameni  care  au  grăit  creştineşte  seme¬ 
nilor  lor  lângă  vremea  noastră.  Trebue  să  cunoa¬ 
ştem  astfel  de  predicatori,  şi  o  învăţătură  de  Omi¬ 
ietică,  mărginită  numai  la  metoda  trecutului,  este 
o  metodă  care  nu  întrebuinţează  tot  ce  pune  înainte 
vremea  de  faţă. 

Deci  trebue  să  avem  ca  regulă:  Nu  trebue  să 
învăţăm  numai  Omiietică,  ci  şi  pe  oamenii  Omile- 
ticii;  nu  numai  propoveduirea,  ci  şi  pe  propovedui- 
tori.  Prin  ei,  înveţi  să  faci  şi  tu.  In  tovărăşia  lor, 
ai  o  minunată  şcoală. 

Un  tinăr,  care  a  isprăvit  cartea  Omileticii,  dar 
nu  a  citit  volume  întregi  de  propoveduiri,  nu  a  văzut 
cum  face  unul,  cum  altul,  şi  nu  a  stat  cu  condeiul 
în  mână  să  însemne  ce  a  prins  aici,  ce  dincolo ;  un 
tinăr  care  nu  stă  să  cumpănească  toate  acestea  nu 

sporeşte  mult  în  învăţătura  propoveduirii.  Va  şti 
multe,  dar  va  fi  departe  de  suflete,  va  pluti  prea 
în  văzduh,  întro  lume  pe  care  n’a  văzut-o  la  alţii, 
pe  care  nu  s’a  învăţat  s:o  guste  singur. 

Asta  e  marea  lipsă  din  vremea  noastră  în  ţara 
noastră.  Tinerii  ştiu,  în  de  obşte,  oarecare  reguli  de 
alcătuire  a  unei  cuvântări,  dar  n  au  cules  din  înseşi 
cărţile  de  predici,  n’au  privit  lucrul  altuia,  n’au  ur¬ 
mărit  gândirea  care  umblă  prin  feluritele  cuvântări. 

Dacă  nu  învăţăm  Omil etica  în  felul  acesta,  nu 
învăţăm  bine  şi  în  aceasta  trebue  să  vedem  noi  cea 
mai  mare  lipsă  în  învăţământul  Omiîeticii.  Suntem 
numai  oamenii  cărţii,  nu  şi  privitorii  lucrului.  Nu 
păşim  pe  ogor,  să  vedem  cum  au  făcut  atâţia  şi 
atâţia  propoveduitori. 

Aici  trebue  adusă  îndreptarea,  fiindcă  de  aici 
urmează  o  grămadă  de  păcate.  Mă  uit  la  mulţi  care 
înseamnă  ceva  în  oraşele  lor,  unii  chiar  fruntaşi  în- 
tr’un  ţinut  întreg,  preoţi  care  au  fost  buni  studenţi, 
care  au  dorit  să  făptuiască  ceva  în  sânul  obştii. 
Totuşi,  când  au  ieşit  cu  cartea  de  predici  în  lume, 
îţi  acoperi  obrazul  de  ruşine. 

Stai  şi  te  întrebi:  Dar  bine,  oamenii  aceştia  au 
învăţat  carte,  au  avut  profesori,  au  avut  cărţi  de 
lucrare  a  predicilor,.,  de  ce  acum  ie  întocmesc  aşa 
de  nenorocit!  Cum  se  poate  aşa  sărăcie  de  gânduri, 
când  doar  stai  cu  Scriptura  în  mână,  care  te  încăl¬ 
zeşte,  te  arde  cu  cuprinsul  ei!  Cum  atâta  neînde- 
mânare,  atâta  îngustime  a  zării,  în  care  închipuirea 
omului  aleargă  şi  găseşte  rostiri  proaspete,  vii  şi 
înaripate. 

Unii  din  aceşii  preoţi  au  fost  şi  încununaţi  pentru 
alte  soiuri  de  lucrări  ale  lor.  Totuşi,  când  au  eşit 
între  fraţi  cu  cartea  de  predici,  departe  au  rămas 
de  ce  au  secerat  aiurea. 

Aş  putea  înşira  aici  multe  nume  de  preoţi,  din 
România  veche  şi  din  cea  nouă,  dar  naş  voi  să-i 
amărăsc.  Şi  i-aş  amari,  fiindcă,  dacă  este  să  fac  o 
cernere  dreaptă,  din  multe  astfel  de  cărţi  nu  mai 


rămân  decât  zdrenţe.  Ci  eu  nu  vreau  să  întristez 
pe  nimene,  ci  numai  să  găsim  alte  căi  de  păşire  şi 
luminare. 

Deci  venim  la  întrebarea :  De  ce  aceasta  şi  de 
unde  această  lipsă? 

înainte  de  toate,  eu  mă  gândesc  că  numai  din 
faptul  că  oamenii  aceştia  nu  au  mai  eşit  din  ce  au 
învăţat  la  Omiletică.  Ei  fac  ca  oamenii  care  au  stat 
toată  vremea  la  oraş  şi  nu  au  mai  ieşit  să  guste  şi 
ei  târgurile  şi  viaţa  de  ţară  şi  priveliştea  brazdei, 
cu  pâlpâirea  puterii  de  zămislire  de  fiecare  clipă. 
Preoţii  care  păşesc  cu  predici  aşa  de  amorţite  nu 
s’au  ostenit  să  mai  citească  şi  ei  ce  au  lucrat  alţii, 
să  guste  propoveduirea  unor  oameni  aleşi.  Aceia 
îţi  deschid  zări  pe  care  nu  le-ai  putut  prinde  numai 
din  crâmpeie  şi  din  teoria  rece. 

Dacă  acei  de  care  am  pomenit  mai  sus  că  au 
alcătuit  predici  cum  am  arătat,  ar  fi  păşit  ceva  mai 
departe  de  ce  au  apucat,  cred  că  nişte  oameni  lu¬ 
minaţi  şi  isteţi  precum  sunt,  ar  fi  lucrat  ceva  mai 
bine. 

Dar  aşa  se  cunoaşte  că  nu  au  ieşit  din  câmpul 
îngust  în  care  s’au  mărginit.  Au  rămas  la  oraş  şi 
nau  voit  să  iasă  Ia  ţară.  Vorba  lor  e  uscată,  stearpă, 
spălăcită.  Vor  să  facă,  dar  nu  ştiu  cum.  Ii  cheamă 
lumea  la  treabă,  fiindcă  îi  vede  fruntaşi  între  ai  lor, 
dar  nu  pot  târî  lumea  după  ei. 

Deci  la  noi  se  cunoaşte  că  n’am  ieşit  din  gra¬ 
niţa  Omileticii  teoretice.  Schimbăm  cărţile,  dar  ră¬ 
mânem  tot  acolo.  De  aceea  am  spus  la  început  că 
azi  avem  cărţi  foarte  frumoase,  dar,  ca  urmare,  nu 
suntem  la  mare  deosebire  faţă  de  ce  am  fost  odată, 
când  aveam  cărţi  mai  grele,  pentrucă  am  rămas  în 
aceleaşi  graniţe  ale  teoriei. 

Ah!  dacă  am  ieşi  să  vedem  cum  lucrează  oa¬ 
menii!  Oh,  dacă,  dela  cărţile  de  mecanică  am  păşi 
să  vedem  cum  se  lucrează  în  fabrică! 

Oare  inginerii  nu  au  metoda  asta?  Oare  până 
nu  priveşti  pe  altul,  până  nu  încerci  tu  singur,  ai 

să  fii  bun  inginer,  numai  cu  ce  ai  răspuns  la  exa¬ 
mene? 

Din  pricini  ca  acestea,  eu  am  prefăcut  ceva  din 
materia  Omileticii  la  Chişinău,  unde  o  predau  stu¬ 
denţilor  de  acolo.  In  anul  3,  fac  şi  eu  materia  pro¬ 
priu  zisă  a  Omileticii,  adecă  teoria,  aşa  cum  se  obici- 
nueşte.  Dar  cum  trec  în  anul  4,  schimb  drumul.  Nu 
mai  facem  teorie.  Facem  chipuri  omiletice.  Vorbim 
despre  feluriţii  predicatori,  mai  cu  seamă  de  mulţi 
din  vremea  noastră,  despre  care  nu  este  obicinuit 
să  se  vorbească. 

N’au  făcut  aşa  profesorii  mei  cu  mine,  dar  so¬ 
cotesc  eu  de  trebuinţă  să  fac  cu  cei  pe  care-i  învăţ 
eu.  In  revista  Luminătorul  din  Chişinău,  am  tot  ti¬ 
părit  materiale  despre  astfel  de  chipuri,  şi  am  încă 
de  scris  în  privinţa  aceasta. 

Trebuie  să  privim  Omiletica  în  carne  şi  oase, 
şi  aceasta  este  când  o  priveşti  nu  numai  static  [în 
carte],  ci  şi  dinamic,  în  însuşi  lucrul  omului  care  sa 
zbătut  în  calea  aceasta.  Aici  vezi  că  predica  nu 
este  numai  un  trunchi  cu  câteva  ramuri  (felurile 
predicii],  ci  cu  o  felurime  negândită,  care  rodeşte 
fără  încetare. 

Şi  de  asemenea,  nevoile  preotului  de  a  păşi  ca 
organ  al  graiului  creştinesc  sunt  azi  mult  mai  multe 
ca  altădată.  Nu  numai  Biserica  cheamă  pe  preot  ca 
să  răsune  glasul  lui  între  păreţii  ei,  ci  şi  alte  îm¬ 
prejurări  ale  lumii  din  afară  vin  şi  cer  preotului, 
să  fie  mai  meşter  la  cuvânt. 

De  pildă,  eu  la  Chişinău,  am  îndrăznit  să  vor¬ 
besc  studenţilor  despre  noua  stare  în  care  se  află, 
dacă  nu  toţi  preoţii,  dar  unii,  de  a  vorbi  ca  soli  în 
adunările  ţării.  Avem  azi  preoţi  deputaţi  şi  sena¬ 
tori.  Oare  să  nu  fie  pentru  noi  o  grije  ca  preoţii 
noştri  să  fie  sprinteni  la  cuvânt?  Oare  nu  este  un 
chip  de  a  sluji  Biserica,  dacă  preotul  care  a  ajuns 
în  Sfatul  Ţării  ştie  să-şi  depene  cuvântul  său  cu 
măestrie  ? 

Iată  că  aceasta  este  o  împrejurare  nouă,  adusă 
de  vreme,  care  nu  trebuie  să  scape  de  grija  Bise- 

ricii.  Daca  ea  ar  avea  în  acele  adunări  naţionale 
câţiva  vorbitori  cari  să  meargă  strună  cu  cuvântul 
lor,  ar  fi  un  mare  folos  pentru  noi! 

Nu  poate  fi  şi  acesta  acum  un  capitol  al  Omi- 
leticii,  adus  de  o  împrejurare  nouă.  Biserica  Fran- 
ciei  a  avut  acele  prilejuri  şi  ea  a  avut  bărbaţi  care 
s’au  făcut  cunoscuţi  în  latura  aceasta.  Monseniorul 
Dupanloup,  fost  episcop  de  Orleans,  dela  moartea 
căruia  s’au  pomenit  50  de  ani  acum  2  ani,  şi  aba¬ 
tele  Lemire,  trăit  mai  aproape  de  noi,  au  fost  chi¬ 
puri  ale  acestei  stări.  Ei  sunt  pilde  dela  care  se 
poate  învăţa. 

împrejurările  întrebuinţării  cuvântului  nu  stau 
pe  loc.  Eu  am  dat  prin  aceasta  numai  o  pildă,  dar 
ele  sunt  multe  şi  studenţii  mei  dela  Chişinău  le  aud. 

Aceasta  înseamnă  a  învăţa  Omiletica  în  carne 
şi  oase,  a  vedea  toată  noutatea  care  pâlpâe  în  jurul 
nostru  şi  a  privi  pe  toţi  ceice  lucrează. 

Nici  nu-şi  închipuie  cineva  cu  cât  mai  frumoasă 
este  Omiletica,  dacă  o  urmăreşte  cu  ochii  aceştia. 
Nici  nu  bănuieşte  cineva  câte  poteci  găseşte  omul 
care  chibzuieşte  în  felul  acesta,  pentru  a  găsi  cât 
mai  bun  loc  pentru  cuvântul  său. 

Pentruca  cineva  să  nu  rămâie  nedumerit  faţă 
de  aceste  spuse  ale  mele,  trebuie  să-l  pun  pe  el 
însuşi  în  măsură  de  a  gusta  astfel  de  lucruri.  Pentru 
aceasta  însă  să  ia  oarecare  osteneală.  Să  nu  se 
mărginească  numai  la  ce  am  scris  eu  aici,  ci  să  se 
ducă  şi  unde  îl  voi  trimite  eu.  Acolo  va  găsi  ade¬ 
verire  pentru  ce  spun  eu  aici. 

Eu  cu  mare  interes  am  cetit  anul  acesta  cursul 
de  deschidere  al  învăţământului  de  Omiletică  la 
şcoala  teologică  din  Chicago,  în  toamna  trecută.  Am 
şi  pomenit  de  cugetările  din  el  studenţilor  mei  dela 
Chişinău,  dar  n'am  putut  să  mă  mărginesc  la  atâta. 
M’am  apucat  şi  l-am  dat  pe  româneşte  şi  a  ieşit 
anul  acesta  în  revista  Luminătorul  pe  1 — 15  Maiu. 
Doresc  să  fie  citit.  Dar  cine-1  va  citi  va  vedea  câte 
zări  nouă,  câte  drumuri  ni  se  deschid  nouă  în  câmpul 
Omileticii. 

De  aceia  cum  să  stai  numai  la  teoriile  retorice 
ale  cărţii  de  Omîletică?  Acelea  pot  fi  foarte  bune 
şi  totuşi  să  rămâi  pe  loc.  Aşa  trebuie  să  fie,  că 
atâţia  dela  noi,  care  au  voit  să  fie  predicatori,  au. 
rămas  pe  loc. 

Fiecare  vreme  îşi  are  gândurile  ei  care  o  mun¬ 
cesc  şi  mijloacele  ei  de  lucru.  De  aceia  noi  nu  trebuie 
să  ne  închidem  într’o  teorie  care  sună  la  fel  pentru 
toate  vremurile,  ci  să  vedem  cum  este  urmată  ea 
în  tot  timpul  şi  sub  ochii  noştri. 

Ce  plină  de  lumină,  în  această  privinţă,  este  o 
carte  care  a  ieşit  anul  acesta  în  Londra!  Ea  pri¬ 
veşte  chipurile  omiletice,  cu  toată  noutatea  pe  care 
o  aduce  fiecare  din  ele.  De  cum  o  deschidem,  şi 
simţim  că  este  altceva  decât  ce  suntem  obişnuiţi  a 
afla  în  această  materie. 

„Predicarea,  scrie  autorul,  a  suferit  în  aceşti 
treizeci  de  ani  în  urmă  o  schimbare  aproape  re¬ 
voluţionară.  în  ea  se  spun  felurite  lucruri,  dar  se 
spun  în  chip  felurit.  Vestirea  şi  sarcina  predica¬ 
torului  rămân  în  miezul  lor  aceleaşi;  dar  vestirea 
aceasta  este  împărtăşită  oamenilor  într’o  limbă  nouă 
şi  cu  o  hotărâre  nouă;  iar  sarcina  de  „a  zidi  pe 
cei  sfinţi"  şi  a  întoarce,  pe  cei  păcătoşi  este  luată 
dintr’o  lăture  nouă. 

„Această  carte  nu  urmăreşte  să  ne  înfăţişeze 
decât  numai  persoane.  E  o  încercare  de  a  ne  da 
trăsăturile  cele  mai  izbitoare  ale  câtorva  din  cei  mai 
ascultaţi  şi  cu  mai  mare  înrâurire  predicatori  englezi 
din  vremea  noastră.  Ea  nu  urmăreşte  să  fie,  într’un 
fel  oarecare,  o  istorie  a  cugetării  religioase  din 
această  vreme.  Ţinta  ei  este  mai  degrabă  a  ne  îm¬ 
părtăşi  felul  şi  metoda  prin  care  inşi  răzleţi  au  tâl- 
cuit  obştei  bisericeşti  rezultatele  cugetării  lor  reli¬ 
gioase.  Din  pricină  că  atmosfera  de  gândire  a  su¬ 
ferit  unele  schimbări,  atât  pe  amvon,  cât  şi  în  băn¬ 
cile  ascultătorilor,  şi  căile  predicării  s’au  mai  schimbat, 
şi  de  aceia  poate  fi  de  folos  să  amintim  una  sau 
două  din  căile  mai  largi  pe  care  s’a  mişcat  cuge¬ 
tarea  protestantă  engleză  dela  1900  încoace".. 

Deci  numai  atât  ele  scurtă  vreme  la  mijloc,  şi 
încă  scriitorul  crede  că  este  bine  ca  să  luăm  cuno¬ 
ştinţă  de  o  cât  de  slabă  prefacere  petrecută  în  gân¬ 
direa  sau  ţinuta  oamenilor.  Aceasta,  din  grija  pentru 
predica  însăşi,  ca  să  ştim  cum  să  ne  mişcăm  cu 
cuvântul  nostru. 

După  nevoia  vremii  ori  după  chipul  de  a  iz¬ 
bândi  mai  uşor,  nu  se  propoveduiesc  totdeauna 
aceleaşi  materii.  Din  întreaga  armătură  creştinească, 
se  iau  mai  mult  unele  decât  altele.  Aceasta  o  şi 
spune  acest  scriitor,  în  ce  înşiră  el  mai  ia  vale.  In 
vremuri  trecute,  scrie  el,  sa  predicat  mai  mult  despre 
rescumpărarea  săvârşită  de  Hristos;  în  vremea 
noastră,  iată  o  cotitură:  mult  mai  mult  se  predică 
despre  răstignire,  despre  dragostea  Lui  arătată  în 
moartea  de  pe  cruce.  „Dacă  un  student  care  învaţă 
predicarea,  scrie  el,  ar  umbla,  timp  de  un  an,  în 
douăsprezece  biserici  ale  confesiunilor  mai  de  seamă 
din  Anglia,  mă  îndoiesc  că  el  ar  auzi  mai  mult  de 
odată  sau  de  două  ori  o  învăţătură  mai  ortodoxă 
despre  Cruce  decât  aceasta:  că  ea  este  descoperirea 
cea  mai  înaltă  a  iubirii  ca  jertfă,  un  fel  de  pildă 
sau  dramă  a  iubirii,  iubind  până  la  sfârşit.  V echiul 
„Plan  al  mântuirii"  abea  este  cunoscut  pe  nume  de 
ceice  şed  azi  în  bănci". 

Va  să  zică  gândirea  ascultătorilor  a  suferit 
oarecare  prefaceri  dela  ce  era  odată.  Ei  privesc 
învăţătura  creştinească  mai  mult  dintr  un  unghiu  decât 
din  altul.  Iată  pentruce  predicatorul  trebuie  să  fie 
cu  ochii  larg  deschişi,  ca  să  vadă  tot  ce  se  petrece 
şi  să  ştie  cum  să  urmeze. 

Dacă  predicarea  de  azi  în  Anglia  a  păşit  spre 
această  prefacere,  ea  nu  este  o  slăbire  în  focul  ei, 
zice  mai  departe  scriitorul.  „Amvonul  de  azi,  scrie 
el,  predica  aceasta  cu  tot  atâta  seriozitate,  cu  un 
simţ  tot  atât  de  împătimit,  că  omul  şi  obştea  de  azi  nu 
se  pot  lipsi  de  ea  pentru  rescumpărarea  lor ;  cu  tot 
atâta  cheltuială  minunată  a  darurilor  minţii  pentru 
chemarea  de  propoveduitor,  ca  şi  cum  ar  fi  propo- 
veduit  „vechea  evanghelie"  în  zilele  Iui  Spurgeon, 

Parker  şi  Liddon.  Cred  că  treapta  la  care  s’a  ridicat 
mintea  şi  seriozitatea  sunt  azi  mai  înalte  pe  amvonul 
din  1931  decât  era  în  1900“. 

Iată  câte  lucruri  nouă  ni  se  spun,  iată  cum  Omi- 
letica  trăieşte  clipe  vii.  Este  un  trup  care  nu  sta 
amorţit,  ci  care  dă  fructe  şi  rodeşte. 

Am  luat  numai  mici  crâmpeie  din  carte,  pentru 
a  dovedi  ceva  din  cele  spuse  de  noi  mai  nainte. 
Ea  este  însă  un  mare  volum,  care  este  o  fericită 
dovedire  a  tuturor  celor  înşirate.  Cartea  este  şi  mâ¬ 
nată  de  gândul  acesta.  Ea  se  numeşte  „Căpeteniile 
amvonului  din  ziua  de  azi“  ( Princes  of  the  modern 
Pulpit)  şi  are  subtitlul  „Cârmuitorii  religioşi  ai  unei 
generaţiuni"  (Religions  leaders  of  a  generation). 
Scriitorul  se  numeşte  Ernest  h.  Jeffs.  Ne  dă  20  de 
chipuri  de  astfel  de  propoveduitori  şi  ne  înfăţişează 
astfel  Omiletica  în  mersul  ei  prin  propoveduirea 
celor  mai  aleşi  cuvântători. 

Este  şi  acesta  un  chip  de  a  învăţa  Omiletica. 
El  trebuie  să  întregească  ce  am  învăţat  noi  până 
acum.  Prin  el,  vom  drege  multe  din  lipsurile  de 
azi  Am  ţinut  să-l  spun,  pentruca  să  nu  ne  măcinăm 
în  sbatere  zădarnică,  fără  roadă  şi  cu  părere  de 
rău  că  predica  noastră  tânjeşte. 

Luând  însă  şi  calea  mai  practică,  de  a  privi 
spre  semenii  care  lucrează,  ea  ar  putea  fi  mai  bună. 

ARHIM.  SCRIBAN. 

PROFETUL  IOIL  ŞI  RUSALIILE. 

Aproape  că  nu  este  eveniment  de  seamă  în 
istoria  împărăţiei  lui  Dumnezeu,  care  să  nu  fi  fost 
prevăzut  de  trimişii  şi  interpreţii  voei  divine,  de 
profeţi.  Astfel  şi  ziua  coborârii  Duhului  a  fost  an¬ 
ticipată  mult  timp  nainte  de  realizarea  desăvârşită 
a  evenimentului  sfânt.  Sfântul  Petru  confirmă  eve¬ 
nimentul  cincizecimii  [Fapte  cap.  II)  tocmai  prin  cu¬ 
vinte  de  ale  profetului  Ioil,  iar  în  fruntea  confirmării 
sale  se  află  premisa:  „Aceasta  este  ceeace  sa  zis 
prin  prorocul  Ioil“. 

Prezicerea  fenomenului  extraordinar  al  cobo¬ 
rârii  Duhului  face  parte  din  mesianismul  lui  Ioil 
Concepţiile  mesianice  le  exprimă  în  special  în  partea 
a  2-a  cărţii  sale.  In  fruntea  acestora  se  află  renu¬ 
mita  profeţie  despre  „efuziunea  Duhului  Sfânt“. 
Discursul  este  inaugurat  prin  cuvintele:  „Cutează 
pământule,  bucură-te  şi  te  veseleşte!...  îndrăzniţi 
dobitoacele  câmpului!...  Şi  fiii  Sionului  bucuraţi-vă 
şi  vă  veseliţi".  Prologul  acestei  profeţii  ne  amin¬ 
teşte  de  măreţul  discurs  al  lui  Isaia  [I,  2...]  in¬ 
trodus  prin  vehementul:  „Auzi  cerule,  ascultă  pă¬ 
mântule!"  Câtă  deosebire  între  graiul  în  uz  la  ora¬ 
torii  zilelor  noastre:  „Domnilor!",  „Stimaţi  ascul¬ 
tători!",  „oameni  buni!"  şi  zguduitorul:  „Ascultă 
cerule!  ia  aminte  pământule!". 

Profeţii  aveau  convingerea,  că  ceeace  vorbesc 
nu  provine  dela  dânşii,  ci  ca  un  foc  dă  curaj  timizilor, 
maturitate  tinerilor,  gângavilor  cuvinte.  Revelaţia 
ce  aveau  de  comunicat  le  apărea  chiar  lor  streină; 
de  aici  energia  de  foc  a  profeţilor  în  faţa  desti¬ 
nului  veacurilor  viitoare  [conf.  prof.  Dr.  H.  Graetz: 
Ist.  Evr.  L  p.  23).  Desigur  că  un  astfel  de  suflet 

curat  şi  energic  este  şi  Ioil.  El  se  ridică  cu  inimă 
sângerândă  în  contra  acelor  cari  întârzie  cu  rena¬ 
şterea  lăuntrică.  Iar  ca  urmare  a  convertirii,  preve¬ 
steşte  Ioil  o  varietate  de  bunuri  materiale:  „Domnul 
va  da  bucate  întru  dreptate,  va  trimite  ploaie  tim¬ 
purie  şi  târzie  şi  se  vor  umplea  ariile  de  grâu,  şi 
se  vor  vărsa  teascurile  de  vin".  Dar  mai  ales  se 
vor  bucura  cei  aleşi  ai  Domnului,  de  favoruri  de 
ordin  spiritual.  Ioil  anunţă  pentru  timpul  de  „după 
aceea  turnarea  Duhului  divin  preste  tot  trupul,...  şi 
vor  proroci  feciorii  şi  fetele  şi  bătrânii  visuri  vor 
visa...  şi  tinerii  vedenii  vor  vedea...  şi  preste  slu¬ 
gile  mele  şi  preste  slujniciîe  mele  în  zilele  acelea 
voi  turna  din  Duhul  meu,  şi  vor  proroci.  Şi  voi  da 
minuni  în  cer  sus  şi  semne  pre  pământ  jos,  sânge 
şi  foc  şi  aburi  de  fum"  [II.  28 — 30]. 

In  acest  pasagiu  Ioil  anunţă  fenomenul  extra¬ 
ordinar  care  va  să  aibă  ioc  la  orele  9  din  a  50-a 
dimineaţă  dela  primele  Paşti.  Profetul  închipue  co¬ 
borârea  Duhului  în  felul  unei  ploi,  a  unei  vărsări, 
de  aceea  zice:  „turna-voi  din  Duhul  raeu“.  „Tot 
trupul",  închipue  pe  toţi  oamenii,  întreg  neamul  ome¬ 
nesc  fără  deosebire. 

Prin  cuvintele:  „după  aceea"  pare  a  se  arăta, 
că  turnarea  Duhului  se  va  face  în  urma  epocii  de 
prosperară  materială,  prosperare  care  va  fi  „o  răs¬ 
plată  pentru  anii  cari  i-au  mâncat  lăcustele  şi  omi- 
dele  şi  gândacii".  Prosperarea  materială  închipue 
minunatele  binefaceri  ale  epocii  mesianice,  iar  ex¬ 
presiile  „după  aceea"  ne  îndrumă  spre  timpul  când 
predicarea  învăţăturii  mântuitoare  devenise  deja 
realitate.  Semnele  minunate,  pe  cari  le  prevede  Ioil, 
sunt  fenomenele  extraordinare  cari  în  timpul  Mân¬ 
tuitorului  vor  avea  loc  în  lumea  siderală  şi  terestră. 
In  seria  acestor  minuni  poate  fi  încadrat  şi  chipul 
limbilor  de  foc,  „care  a  schimbat  adânc  pe  cei  12 
apostoli  încât  din  nişte  pescari  de  rând,  din  nişte 
vase  slabe,  au  ajuns  a  fi  reformatorii  lumii  păgâne. 
Nu  mai  vorbeau  ei,  ci  Duhul  Sfânt  vorbi  a  prin 
mintea,  prin  sufletul,  prin  gura  lor.  De  aceea. 


242 


REVISTA  TEOLOGICA 


înaintea  lor,  pierea  întunerecul  inimilor  păgâneşti 
precum  piere  întunerecul  nopţii  la  ivirea  zorilor. 
Ardoarea  Sfântului  Petru,  iubirea  Sfântului  Ioan 
Evanghelistul,  credinţa  Sfântului  Pavel,  îndrăzneala 
creştinească  a  sfântului  Ştefan,  mucenicia  veacurilor 
dintâi,  izbânda  creştinismului  —  cum  se  poate  explica 
oare,  dacă  nu  prin  puterea  Duhului  sfânt,  acea  forţă 
supremă  care,  dela  plecarea  Mântuitorului  lucrează 
minunat  prin  oamenii  aleşi".  [Conf.  Rev.  Biserica 
ortodoxă  pe  1924  p.  331],  In  ce  sens  se  înţelege 
generalitatea  revărsării  Duhului,  o  indică  cuvin¬ 
tele:  „bătrâni,  tineri,  slugi,  slujnice".  Profeţia  nu 
e  în  consideraţie  de  funcţiuni  sociale.  Prin  împăr¬ 
tăşirea  în  aceeaş  măsură  a  puterii  Duhului  dumne- 
zeesc,  se  şterge  diferenţierea  din  sociologia  dinainte 
de  Hristos.  Ca  urmare  toţi  se  vor  putea  împărtăşi 
de  bunurile  spirituale.  Profeţii  vor  avea  nu  numai 
cei  liberi,  ci  şi  desmoşteniţii  lumii  acesteia  —  robi 
şi  roabe,  —  vor  fi  organe  privilegiate  ale  lui  Dum¬ 
nezeu.  Ioil  anticipează  starea  socială  visată  de 
dumnezeescul  Pavel,  când  „nu  este  Iudeu  nici 
Elin,  nu  este  rob  nici  slobod,  nu  este  parte  bărbă¬ 
tească  nici  femeiască;  ci  toţi  unul...  întru  Hristos". 
Nu  pare  a  fi  corectă  interpretarea  acelora,  cari  con¬ 
sideră  făgăduinţele  minunate  ale  profetului,  o  sur¬ 
priză  rezervată  excluziv  lui  Israiî,  deşi  din  partea 
ultimă  a  cărţii  sar  putea  stoarce  înţelesul  forţat,  că 
popoarele  sunt  menite  peirii.  [Neamurile  cari  se  vor 
strânge  în  valea  Iosafat,  spre  a  fi  judecate,  sunt 
toţi  vrăjmaşii  împărăţiei  lui  Dumnezeu ;  între  aceştia 
pot  fi  şi  Israiliţi).  Ioil  parecă  pledează  uneori  în  fa¬ 
voarea  coreligionarilor  israiliţi;  totuşi  prin  această 
profeţie  înlătură  el  particularismul  excesiv  al  naţiunii 
sale,  înlătură  ideile  rătăcite  ale  Iudeilor  şi  pro¬ 
pagă  universalismul  cel  mai  larg ;  iar  în  acest  sens 
scrisul  său  este  nu  numai  o  anticipaţie  a  Rusaliilor, 
ci  poate  fi  un  preludiu  la  învăţătura  Aceluia,  care 
şi-a  dat  sângele  Său  scump  pentru  mântuirea  tutu¬ 
rora.  Prof.  NICOLAE  NEAGA. 

FILOZOFIA  ANTICĂ. 


Concepţia  despre  o  substanţă  spirituală,  care 
ar  exista  independent  de  trup  sau  materie,  a  apărut 
târziu  în  filozofia  antică.  Până  la  Anaxagora,  pro¬ 
blema  existenţei  sufletului  na  străbătut  încă  cuge¬ 
tarea  filozofilor.  Admiterea  unei  forţe  spirituale, 
având  atribute  deosebite  de  materie,  se  precizează 
în  filozofia  lui  Platou  în  forma  unui  dualism  absolut. 
Insă,  până  la  Platon,  concepţia  de  suflet  a  suferit 
felurite  schimbări,  după  spiritul  filozofului  şi  după 
şcoala  de  care  a  ţinut. 

In  prima  epocă,  cea  naturalistă,  sufletul  era 
apa,  sau  aerul,  atribuite  tuturor  lucrurilor,  plan¬ 
telor  şi  vieţuitoarelor.  Niles,  care  era  mai  mult 
naturalist  decât  filozof,  a  recunoscut  materia  ca 
izvorul  vieţii;  Tales  a  recunoscut  apa,  Anaximene 
.  aerul.  Primul,  cu  toate  că  a  fost  adept  al  hilozois- 
mului  şi  că  a  zis:  „Toate  sunt  pline  de  zei,  chiar 
şi  magnetul  care  atrage  ferul",  el  a  numit  „zei" 
forţa  materială,  mecanică,  iar  nu  o  forţă  spirituală. 
Pentru  Anaximene,  aerul  a  fost  suflarea  omului 
precum  şi  izvorul  vieţii.  Anaximandru,  naturalist  ca 
şi  predecesorii  săi,  a  admis  ca  origină  a  universului 
tot  o  substanţă  materială,  « apeivonul »,  în  care  totul 
există  virtual.  Acest  apeiron  însă  cuprinde  un  atribut 
nou,  atributul  de  indefinit,  de  nedeterminat.  Carac¬ 
terul  de  nehotărât  al  apeironului  pregăteşte  terenul 
pentru  concepţia  de  suflet  [rmc]. 

fieraclit  a  recunoscut  un  suflet  mondial,  repre¬ 
zentat  prin  raţiunea  universală.  Acea  raţiune  era 

simbolizată  prin  foc.  Acest  foc  e  legea  veşnicei 
transformări  şi  a  ordinei  permanente  a  universului. 
El  e  împrăştiat  în  tot  universul  cât  şi  în  om.  Raţi¬ 
unea  individuală  face  parte  din  raţiunea  universală. 
E  un  fel  de  trecere  continuă  între  această  raţiune 
exterioară  şi  între  raţiunea  interioară  a  omului  şi 
omul  e  cu  atât  mai  desăvârşit,  cu  cât  curentul  între 
aceste  două  raţiuni  e  mai  bine  stabilit. 

Ajungem  la  Eleaţi,  cu  Parmenide,  Zenon  şi 
Melisus.  Aci  se  vede  un  dualism  între  raţiunea,  care 
ne  arată  realitatea  aşa  cum  este,  şi  între  simţurile 
noastre,  care  ne  arată  numai  aparenţa  realităţii.  Ei 
n  au  desluşit  însă  calitatea  acestei  raţiuni.  Problema 
dacă  raţiunea  e  de  esenţă  spirituală  sau  materială, 
nu  şi-o  pusese  nimeni  încă  până  acum. 

La  Empedocle  întâlnim  o  forţă  mecanică,  un 
ritm  periodic,  ca  la  Heraclit,  numai  că  acel  ritm  nu 
e  condus  de  raţiune.  Aci  intervine  sentimentul  ca 
forţă  primordială:  dragostea  şi  ura.  Dragostea  re¬ 
prezintă  starea  de  perfecţiune  a  lumei,  adică  con¬ 
topirea  elementelor;  ura  reprezintă  starea  de  des- 
binare  a  elementelor  şi  întruparea  omului. 

Anaxagora  e  primul  care  introduce  concepţia 
de  suflet.  Sufletul  la  ei  e  substanţa  cugetătoare, 
principiul  vieţii  şi  al  cunoaşterii.  El  e  independent, 
căci  el  nu  e  atribut,  ci  un  principiu.  El  nu  se  ame¬ 
stecă  cu  materia,  ci  există  singur  şi  prin  el  însuşi. 
El  e  substanţa  cea  mai  fină  şi  mai  subtilă,  dar  nu 
e  încă  substanţa  spirituală  ce  o  vom  întâlni  la  filo¬ 
zofii  ulteriori.  Acest  suflet  e  muritor  ca  şi  corpul 
şi  nu  e  atribuit  decât  fiinţelor  vii.  Deci,  sufletul  la 
Anaxagora,  diferă  de  raţiunea  lui  Heraclit  şi  a  Elea¬ 
ţilor,  prin  faptul  că  e  independent,  adică  nu  e  ame¬ 
stecat  cu  celelalte  elemente,  şi  prin  faptul  că  nu  e 
atribuit  decât  fiinţelor  vii.  De  aceea  el  nu-1  numeşte 
forţă  sau  raţiune,  ci  „nous:‘,  adică  suflet. 

La  atomişti,  viaţa  era  identificată  cu  mişcarea. 
Deci  concepţia  lor  despre  lume  şi  suflet  e  cu  totul 
mecanică.  Inteligenţa  omului  e  rezultatul  combina- 

245 


REVISTA  TEOLOGICĂ 


ţiiior  atomice;  deci  sufletul  la  ei  se  confundă  cu 
materia. 

Sofiştii,  arătând  imposibilitatea  omului  de  a  cu¬ 
noaşte  absolutul,  nu  ne  dau  nici  o  lămurire  în  această 
latură. 

Despre  Socrate  ştim  că  a  crezut  în  nemurirea 
sufletului  şi  în  existenţa  lui  Dumnezeu,  dar  ca  om 
de  activitate  şi  ocupându-se  mai  mult  de  laturea  prac¬ 
tică  a  vieţii,  nu  ne-a  dat  nici  o  desluşire  despre  con¬ 
stituţia,  substanţa  sufletului.  El  a  vorbit  de  nemurirea 
sufletului,  întru  cât  aceasta  ar  influenţa  viaţa  noastră. 
Se  ştie  că  scopul  lui  Socrate  a  fost  renaşterea  mo¬ 
rală  a  neamului  sau,  deci  el  presupune  deja  mora¬ 
litatea,  virtutea  în  sufletul  omului.  Deducem  deci  că 
sufletul  ia  Socrate  era  virtutea  pe  care  el  o  iden¬ 
tifica  cu  ştiinţa,  care  există  în  fiecare  om  şi  a  cărei 
datorie  e  de  a  o  deştepta.  Deoarece  noi  posedăm 
o  inteligenţă,  ea  trebue  să  se  afle  şi  în  cauza  care 
a  produs-o.  El  crede  deci  în  providenţa  divină,  precum 
şi  întro  comunicaţie  între  oameni  şi  divinitate.  El 
admite  posibilitatea  unei  inspiraţii  şi  a  unei  voci 
intime  capabile  de  a  ne  da  presimţirea  viitorului. 
E  ceeace  numea  el  „semn  divin"  (daimonion).  Acest 
daimonion  îl  conducea  în  toate  împrejurările  vieţii. 
El  îi  dădea  aprobarea  sau  desaprobarea.  Senină¬ 
tatea  lui  în  faţa  morţii,  refuzul  de  a  fugi  din  închi¬ 
soare  şi  siguranţa  că  face  bine  procedând  astfel  se 
explică  prin  acest  semn  divin  care  i-a  dat  aprobarea 
iui  internă.  Astfel,  acest  daimonion  era  călăuza,  lu¬ 
mina  morală  a  vieţii  lui. 

Am  văzut  deci  că  în  prima  epocă  raţionalistă 
nu  se  face  deosebire  între  spirit  şi  materie.  Eleaţii, 
cu  toate  că  recunosc  superioritatea  raţiunii,  nu-şi 
pun  încă  problema  dacă  această  raţiune  e  de  o  sub¬ 
stanţă  diferită  sau  identică  cu  materia.  Anaxagora 
e  primul  care  exprimă  noţiunea  de  suflet,  care,  deşi 
de  o  substanţă  mai  fină  ca  materia,  e  totuşi  material. 

Platou  e  cel  dintâi  care  admite  existenţa  unui 
suflet  spiritual,  de  o  substanţă  cu  totul  opusa  raa- 

teriei.  Acest  suflet  e  deosebit  de  acela  al  lui  Ana- 
xagora,  prin  atributele  lui  cu  totul  contrare  calităţilor 
materiale.  Acest  suflet  e  nemuritor.  Platon  e  cel 
dintâi  care  atribue  sufletului  calitatea  de  nemurire 
în  mod  argumentativ. 

Primul  argument  e  argumentul  alcătuirii  calita¬ 
tive.  Pentru  Platon,  sufletul  e  nemuritor,  pentrucă  e 
simplu  şi  ce  e  simplu  nu  poate  fi  descompus.  Trupul 
e  muritor,  fiindcă  se  descompune  şi  descompunerea 
provine  din  distrugerea  elementelor  alcătuitoare.  Ce 
e  simplu  nu  se  descompune,  e  nemuritor,  indisolubil, 
indestructibil.  Ce  e  compus  e  schimbăcios,  sufletul 
deci,  fiind  simplu,  e  etern;  se  naşte  din  cele  eterne 
şi  se  întoarce  la  cele  eterne,  adică  la  ce  e  de  aceeaş 
natură  cu  el. 

Al  doilea  argument  e  argumentul  scos  din  suc¬ 
cesiunea  contradictorie.  După  cum  căldura  e  urmată 
de  frig,  starea  de  veghe  de  starea  de  somn,  viaţa 
corporală  urmată  de  moarte,  tot  aşa  trebue  să  ad¬ 
mitem  că  viaţa  a  existat  înainte  de  a  fi  înăbuşită 
în  corp  şi  că  ea  există  şi  după  moarte. 

Al  treilea  argument  e  acel  dedus  din  legea  con¬ 
tradicţiei.  Ideile  contradictorii  se  exclud.  Un  obiect 
nu  poate  participa  în  acelaş  timp  la  două  idei  con¬ 
trare.  Dacă  focul  e  legat  de  ideia  de  căldură,  el  nu 
poate  fi  legat  în  acelaş  timp  de  ideia  de  frig.  Aşa, 
moartea  venind  către  suflet,  sufletul  fiind  contrarul 
de  moarte,  fuge  de  ea,  lăsându-i  pradă  trupul. 

Acest  suflet  nemuritor,  spiritual  e  legat  de  ceea 
ce  e  de  aceeaşi  natură  cu  el:  de  lumea  ideilor,  sin¬ 
gura  lume  adevărată,  invariabilă,  perfectă,  nemuri¬ 
toare  şi  invizibilă.  Această  lume  e  permanentă  în 
genul  concepţiei  Eleaţilor,  pe  când  lumea  simţurilor 
e  schimbăcioasă,  imperfectă,  vizibilă,  în  genul  con¬ 
cepţiei  eraclitismului. 

Platon  a  fost,  deci,  un  dualist  intrasigent.  El  a 
recunoscut  două  lumi  cu  totul  deosebite  una  de  alta : 
lumea  adevărată  a  ideilor,  care  e  eternă,  şi  lumea 
simţurilor,  variabilă  şi  muritoare.  Dar  această  lume 

nu  e  o  iluzie,  ca  la  Parmenide,  ci  are  mai  puţină 
realitate  ca  lumea  adevărată,  prin  faptul  că  e  tre¬ 
cătoare.  Acest  dualism  el  nu  l-a  admis  numai  în 
cosmos,  ci  şi  în  om,  care  e  format  din  două  sub¬ 
stanţe:  sufletul  nemuritor  aparţinând  lumii  eterne  şi 
trupul  muritor  aparţinând  lumii  simţurilor. 

Ne  întrebăm,  care  e  raportul  între  aceste  două 
lumi?  Lumea  simţurilor  nu  e  cu  totul  deosebită  de 
lumea  ideilor.  Ea  e  deosebită  ca  esenţă,  nu  ca  în¬ 
făţişare.  Există,  deci,  între  ele  un  raport  de  asemă¬ 
nare.  După  cum  umbra  e  copia  obiectului  dela  care 
porneşte,  tot  aşa  lumea  simţurilor  e  copia  lumii 
eterne  a  ideilor.  Omul,  în  raportul  lui  cu  lumea 
obiectivă,  îşi  aminteşte  de  ideile  adevărate  ale  lumii 
reale,  căci  sufletul,  fiind  nemuritor,  a  trăit  în  acea 
lume  transcendentă  înainte  de  a  se  întrupa  în  lumea 
simţurilor.  Deci  el  păstrează  încă  în  el,  în  stare 
virtuală,  amintirea  acelor  obiecte  perfecte,  pe  care 
le-a  văzut  odinioară,  reminiscenţe  virtuale  actuali¬ 
zate  în  raportul  lui  cu  obiectele  sensibile.  Lumea 
obiectivă,  fiind  copia  lumii  ideilor,  e  cauza  care  tre¬ 
zeşte  în  noi  amintirile  latente,  întipărite  în  sufletul 
nostru  din  timpul  vieţii  noastre  antepământeşti. 

Orice  cunoştinţă  e  o  relaţie  între  lumea  obiec¬ 
tivă  şi  între  lumea  invizibilă  a  ideilor.  Toate  ştiin¬ 
ţele  implică  existenţa  acestor  două  lumi,  căci  orice 
ştiinţă  pleacă  dela  observarea  obiectelor  individuale, 
sensibile  şi  se  ridică  la  abstracţiune,  prin  ajutorul 
lumii  ideilor.  Abstracţiunea  nu  se  poate  face  decât 
prin  principiul  de  egalitate  şi  deosebire.  Insă  în 
lumea  obiectivă  noi  nu  găsim  niciodată  două  lucruri 
identice,  ci  numai  indivizi,  având  fiecare  caracteri¬ 
stica  lui.  Noi  nu  găsim  niciodată  două  lucruri  cu 
totul  deosebite,  căci,  oricât  de  deosebite  ar  fi,  tot 
prezintă  o  oarecare  latură  comună.  Deci  principiul 
de  identitate  şi  deosebire  nu  ni-1  poate  da  lumea 
externă,  ci  acestea-s  numai  amintiri  ale  ideii  de  ega¬ 
litate  şi  deosebire. 

Cum  apare  ideia  de  egalitate?  Văd  un  lucru  şi-mi 
apare  în  minte  altul  asemănător.  Admiţând  chiar  că 

lucrurile  sunt  egale,  ideia  de  egalitate  e  altceva 
decât  lucrurile.  E  necesar  de  a  cunoaşte  egalitatea 
înainte  de  a  vedea  două  lucruri  egale.  Avem  ideia 
egalităţii  înainte  de  a  ne  fi  născut.  Deci,  ştiinţa  de 
raporturi  omul  o  posedă  independent  de  orice  în¬ 
văţământ.  Aşa  dar,  ideile  generale  n’au  reprezentant 
în  lumea  externă  a  ideilor. 

Atât  în  domeniul  intelectual,  cât  şi  în  cel  estetic 
şi  moral,  lumea  ideilor  serveşte  de  suport  lumii 
sensibile.  Ea  ne  dă  ideia  absolută  de  adevăr,  bine,, 
frumos,  pentrucă  ea  posedă  toate  aceste  idei.  Ea 
e  deci  norma  în  cercetările  ştiinţifice,  morale  şi  ar¬ 
tistice.  Fără  ea,  lumea  noastră  ar  şovăi  în  nesigu¬ 
ranţă,  în  relativism,  pe  când  lumea  ideilor  ne  lumi¬ 
nează  ca  un  far,  cu  îndoielile  noastre,  deosebind 
falsul  de  adevăr,  binele  de  rău,  frumosul  de  urât. 

Lumea  sensibilă,  imperfectă,  nu  satisface  pe  om 
în  toate  aspiraţiunile  lui,  căci  el  are  deja  în  sufletul 
său  ideia  adevărului  absolut,  pe  care  nu  ni  l  dă 
ştiinţa  concretă  unde  totul  e  relativ;  el  are  în  el 
ideia  binelui  şi  a  frumosului,  pe  care  n’o  găseşte 
realizată  în  lumea  exterioară  unde  totul  e  imperfect. 
Aşa,  în  contact  cu  lumea  fizică,  omul  simţeşte  un 
avânt,  o  nostalgie  către  regiunea  transcendentă  pe 
care  a  trăit-o  odinioară  în  lumea  formelor  perfecte 
şi  ideale.  Deci  ştiinţa,  morala,  estetica  nu  sunt  decât 
o  aducere  aminte.  Vedem  aci  o  analogie  cu  ideile 
înăscute  ale  Iui  Leibniz  şi  cu  categoriile  lui  Kant. 
Insă  Flaton  a  mers  şi  mai  departe:  ideile  pentru  el 
nu  sunt  numai  forţe,  ci  entităţi  spirituale. 

Ne  întrebăm :  cu  care  lume  are  omul  mai  mult 
raport?  Partea  principală  în  om  fiind  sufletul  şi 
sufletul  fiind  legat  de  lumea  ideilor,  evident  că  omul 
are  mai  mare  înrudire  cu  lumea  transcendentă.  Apoi 
această  lume  pământească  fiind  trecătoare,  e  natural 
ca  omul  să  fie  mai  legat  de  lumea  vecinică,  pe  care 
a  trăit-o  odinioară.  Numai  trupul  e  legat  de  lumea 
devenirii,  pe  când  sufletul  tinde  către  lumea  eternă. 

Sufletul,  după  Platon  are  trei  facultăţi:  inteli¬ 
genţa,  sentimentul  şi  voinţa.  Menirea  omului  e  de 

a  le  pune  în  armonie  cu  lumea  ideilor.  Numai  atunci 
el  va  fi  sigur  că  posedă  adevărul,  că  voeşte  şi  face 
binele. 

Acestea  sunt  ideile  lui  Platon  în  epoca  lui  de 
desvoltare.  Către  bătrâneţe,  concepţia  lui  despre 
cosmos  şi  suflet  se  schimbă.  El  nu  mai  recunoaşte 
limita  absolută  a  acestor  două  lumi.  In  „Parmenide" 
el  nu  mai  crede  în  lumea  ideilor  ca  entităţi  inde¬ 
pendente  de  lumea  materială.  Odată  cu  distrugerea 
idealismului  universal,  dispare  şi  dualismul  indi¬ 
vidual.  In  „Timaios",  Platon  nu  mai  recunoaşte  exi¬ 
stenţa  sufletului  individual,  ci  a  unui  suflet  mondial. 

Deci  Platon  nu  mai  admite  limita  irevocabilă  a 
acestor  două  substanţe:  cea  materială  şi  cea  spiri¬ 
tuală,  ci  el  le  amestecă.  Concepţia  lui  despre  lume 
şi  suflet  a  suferit  un  regres  din  punct  de  vedere 
artistic.  Viziunea  lui  poetică  a  fost  înlocuită  cu  o 
concepţie  mai  ştiinţifică. 

.Aristotel  fiind  naturalist  şi  de  loc  poet,  pentru 
cercetarea  adevărului  pleacă  dela  datele  empirice. 
Fondul  existenţei  este  activitatea.  Lucrul  sau  fiinţa 
care  se  schimbă  realizează  calităţi  care  nu  erau 
decât  posibilităţi.  Deci  toată  mişcarea  e  trecerea 
dela  posibilitate  la  realitate.  Astfel  în  fiecare  lucru 
recunoaştem  două  principii  interne:  posibilitatea  unei 
realizări  [materia]  şi  actul  realizării  [forma].  Mar¬ 
mora  e  materia  brută,  statuia  e  forma.  Dar  această 
formă  exista  deja  în  marmoră  în  mod  potenţial  şi 
fu  realizată  de  sculptor.  Deci,  dupăcum  în  fiecare 
lucru  se  găseşte  forma  şi  materia,  aşa  şi  în  om 
Aristotel  a  recunoscut  actualizarea  unei  posibilităţi 
numită:  «nous  pathetikos »  sau  « intellectus  passivus». 
Acest  nous  e  bazat  pe  organism,  e  funcţiunea  orga¬ 
nelor,  adică  mişcarea.  Deci  Aristotel  e  dinamist 
Astfel,  sufletul  având  ca  bază  organele,  e  muritor 
ca  şi  ele.  Sufletul  [nous-ul]  se  găseşte  la  toate  ani¬ 
malele  şi  chiar  şi  la  plante.  El  are  diferite  grade : 
la  plante  găsim  nous-ul  vegetativ,  la  animale  nous-ul 
sensitiv,  la  oameni  nous-ul  mai  are  şi  atributul  de 
cugetător. 

Contrar  lui  Platon  din  epoca  desvoltării,  care 
separa  ideile  de  lumea  sensibilă,  pentru  Aristotel 
ideile  există  chiar  în  lucruri.  El  e  adversarul  dua¬ 
lismului.  Nu  există  formă  fără  materie,  nici  materie 
..fără  formă.  Deci  aceste  forţe  sunt  amestecate,  după 
cum  Platon  a  amestecat  în  epoca  bătrâneţei  cele 
două  lumi. 

Nous-ul  pathetikos  preface  materia  în  obiect, 
adică  îi  dă  un  scop,  o  menire,  o  formă.  Dar  cine  actua¬ 
lizează  atunci  pe  nous-ul  pathetikos,  pe  intellectus 
passivus?  E  o  forţă  numită  «nous  poitikos»  sau 
„intellectus  activus“.  Acest  nous  e  nemuritor.  Nous-ul 
pathetikos  e  pentru  nous-ul  poitikos  ceeace  e  materia 
pentru  nous-ul  pathetikos,  adică  posibilitatea  de  acti¬ 
vitate.  El  nu  aparţine  decât  fiinţelor  vii.  El  e  inde¬ 
pendent  de  trup,  pentrucă  e  nemuritor,  deci  supra- 
vieţueşte  după  moartea  trupului.  Dacă  această  supra¬ 
vieţuire  rămâne  individuală  sau  se  contopeşte  în- 
tr’un  suflet  universal,  Aristotel  nu  ne  lămureşte. 

Stoicii  fiind  panteişti  în  concepţia  lumii,  admit 
că  totul  se  confundă  cu  zeitatea.  Ne  întrebăm  dacă 
acest  panteism  e  spiritualist  sau  materialist?  Pe 
deoparte  ei  sunt  materialişti,  adecă  susţin  că  tot  ce 
există  e  materie,  însă  această  materie  e  alcătuită 
din  două  principii:  unul  pasiv,  adecă  materie  inertă, 
altul  activ,  adecă  materia  creatoare,  înzestrată  cu 
raţiune  şi  care  e  o  suflare  dătătoare  de  viaţă  numită 
pneuma.  Această  suflare  e  spiritul,  divinitatea  sau 
raţiunea  universală,  care  conduce  totul  după  un  plan. 
Deci  sufletul  la  stoici  e  tot  materie,  însă  de  o  sub¬ 
stanţă  mai  fină  decât  materia  obicinuită.  Această 
substanţă  fină  e  invizibilă  şi  e  înzestrată  cu  prin¬ 
cipiul  creator. 

Epicureii,  susţinând  că  totul  se  reduce  la  jocul 
atomilor,  nu  admit  existenţa  sufletului.  Scepticii, 
vecinie  indoelnici,  nu  susţin  nimic  ca  adevărat  sau 
fals,  ca  existent  sau  inexistent. 

In  filozofia  mistică  alexandrină  găsim  preocu¬ 
parea  ideii  de  suflet  atât  în  curentul  neopitagorist 

şi  iudeo-elenic  reprezentat  prin  Filon,  cât  şi  în  cel 
neoplatonic,  reprezentat  prin  Plotin.  Neopitagoreii 
influenţaţi  de  Platon,  admit  că  divinitatea  guvernează 
lumea  după  nişte  prototipuri  ideale  —  numeri  e  — 
care  se  află  în  spiritul  divin,  afară  însă  de  «Unul», 
care  se  află  deasupra  intelectului  divin  şi  care  se 
confundă  cu  nepătrunsa  divinitate. 

Filon  considera  pe  Dumnezeu  ca  mai  presus 
de  orice  gândire  determinată.  El  este  sinonim  cu 
existenţa.  Această  divinitate  nu  creiază  lumea  dea- 
dreptul,  ci  prin  mijlocirea  unor  demoni  sau  îngeri. 
Filon  mai  admite  şi  existenţa  „Logosului"  născut 
din  divinitate  şi  mijlocitor  între  Dumnezeu  şi  oameni. 

Concepţia  neoplatonică,  reprezentată  prin  Plotin, 
e  ultima  filozofie  grecească  şi  ultima  licărire  a  unei 
gândiri  în  agonie.  In  zadar  spiritul  grecesc  căuta 
să  lupte  contra  creştinismului  ce  se  înalţă  puternic 
şi  măreţ.  La  Plotin  vedem  concepţia  dualistă,  adică 
Dumnezeu  şi  lumea.  Insă  acest  dualism  Plotin  îl 
reduce  la  un  monism  spiritualist,  foarte  apropiat  de 
panteism.  Din  Dumnezeu,  forţa  absolută  emanează 
lumea  spirituală,  care  cuprinde  trei  faze.  Prima 
emanaţiune  e  „Intelectul",  din  intelect  emanează 
„Sufletul",  iar  din  acesta  sufletele  oamenilor,  ale  ani¬ 
malelor  şi  ale  plantelor.  Plotin  mai  admite  şi  a  patra 
emanaţie,  materia,  care  încătuşează  sufletele  ce 
aspiră  la  eliberare.  Această  scăpare  din  cătuşele 
materiei  e  mântuirea,  iar  calea  e  extazul,  adică  con¬ 
topirea  cu  Dumnezeu. 

In  această  concepţie  vedem  un  preludiu  al  creşti¬ 
nismului.  Totuşi  e  o  deosebire  între  ideia  de  ema¬ 
naţiune  a  lui  Plotin  şi  ideia  de  creaţiune  din  creşti¬ 
nism.  Mai  e  încă  un  pas  de  făcut  pentruca  Mân¬ 
tuitorul  Hristos,  principiul  etern  al  izbăvirii,  să  înlo¬ 
cuiască  Logosul  lui  Filon  şi  intelectul  lui  Plotin  şi 
să  înflăcăreze  inimile  până  la  sacrificiul  vieţii,  în 
nădejdea  vieţii  vecinice. 

FLORICA  SCRIBAN, 

profesoară  secuudară  în  Chişinău. 

IX.  ADAPTARE  LA  MEDIU  SAU  PRONIA 
CONSERVATOARE  ? 

[Sfârşit). 

Pe  platoul  Mexic,  unde  nu  plouă  6  luni  pe  an, 
plantele  ar  muri,  dacă  Dumnezeu  nu  le-ar  fi  înzestrat 
cu  însuşiri  de  rezistenţă  potrivit  climatului. 

Acolo  trăeşte  planta  numită  cereus.  Ştiinţa  cu¬ 
noaşte  200  specii  de  cereus  cu  flori  laterale  şi 
adeseori  nocturne.  Planta,  de  care  ne  ocupăm  noi, 
are  o  tulpină  verde  cu  cinci  feţe  care  servesc  ca 
să-i  mărească  suprafaţa  tulpinei. 

Pentru  ce  are  nevoie  planta  de  o  tulpină  cu 
suprafaţa  mare  ?  Mărirea  suprafeţei  verzi  aduce 
cu  sine  mărirea  asimilaţiei,  sau  nutriţiei. 

De  ce  planta  are  nevoe  mai  multă  de  asimi- 
laţie  sau  nutriţie? 

Fiindcă  planta  nu  are  frunze.  Frunzele  transpiră 
mult.  Locul  fiind  secetos,  planta  s’ar  fi  uscat  şi  ar 
fi  pierit  cu  tot  neamul  ei.  Ca  să  oprească  transpi¬ 
raţia,  planta  a  renunţat  la  frunze;  nervurile  frunzilor 
s!au  uscat  şi  sau  prefăcut  în  ghimpi.  Ghimpii  ţin 
locul  frunzelor,  dar  nu  pot  face  slujba  frunzelor. 
La  ce  mai  slujesc  atunci  ghimpii?  Ghimpii  îndreptaţi 
în  toate  părţile  apără  tulpina  mustoasă  de  duşmanii, 
care  ar  vrea  să  o  mănânce. 

Nu  are  dreptate  dogmatica  ortodoxă  când 
spune  că  conservarea  creaturilor  este  primul  act  al 
providenţă  dumnezeeşti?  Şi  că  această  conservare 
priveşte  şi  Universul  întreg  şi  pe  individ  în  parte? 
Nu  este  aceasta  o  creaţie  continuă?  Astfel  pusă 
„chestiunea,  desigur  că  concepţia  iui  Linne  —  că  Dum- 

nezeu  a  creat  forme  fixe  cade.  Darwin  în  1794  şi 
Lamark  în  1801  puseră  pentru  prima-oară  în  dis¬ 
cuţie  ipoteza  fixităţii  speciilor;  ei  afirmau,  că  dife¬ 
renţele  de  funcţiune  modifică  organismele  şi  că  aceste 
modificări  sunt  cauza  variaţiunilor  organice.  [Mac- 
donaidj. 

Greşit  însă  se  numeşte  concepţia  aceasta  „con¬ 
cepţie  veche  teologică",  fiindcă  concepţia  teologică 
ortodoxă  nu  admite  „forme  fixe"  şi  prin  faptul  că 
Pronia  conservatoare  se  îngrijeşte  şi  de  indivizi  în 
parte,  nu  este  potrivnică  ştiinţelor  naturale,  —  care 
vorbesc  de  o  adaptare  la  mediu  a  plantelor.  Putem 
folosi  şi  noi  termenul  acesta  „adaptare  la  mediu", 
dar  în  însemnarea  luminilor  de  mai  sus. 

Iată  şi  altă  plantă  care  prin  grija  providenţii 
conservatoare  s’a  adaptat  la  mediu. 

Pe  nisipurile  pustiei  şi  pe  malurile  nisipoase 
ale  Mării  Negre,  creşte  o  plantă  uscăţivă  [un  mic 
arboraş]  nu  cărnoasă  ca  cereus,  numită  ephedra. 
Tulpinele  îi  sunt  verzi,  ca  să  fabrice  amidonul,  hrana 
cea  de  toate  zilele.  Frunzele  au  dispărut,  ca  să 
evite  transpiraţia  apei  prin  frunze.  Şi  lucru  minunat, 
fiindcă  planta  nu-i  zămoasă,  e  în  afară  de  primejdia 
de-a  o  mânca  vitele.  De  aceea  n’are  ghimpi  ca 
cereus. 

Să  vedem  lucrul  creaţiunei  şi  într’o  plantă  de 
baltă.  Trapa  natans  [cornaci]  este  o  plantă  de  apă. 
Respiraţia  frunzelor  trebue  să  şi-o  facă  tot  la  faţa 
apelor. 

Cum  se  puteau  susţine  frunzele  pe  luciul  apei? 

La  alga  numită  Sargassum,  am  văzut  că  nişte 
balonaşe  numite  „plutitori",  presărate  pe  crengi,  în¬ 
lesnesc  plutirea.1 

La  trapa  natans,  providenţa  i-a  schimbat  codiţa 
frunzei  într’un  balonaş.  In  fiecare  balonaş  se  găsesc 
mai  multe  cămăruţe  cu  aer. 

De  ce  nu  o  singură  cămăruţă?  Fiindcă,  dacă 
aceea  s’ar  sparge  —  prin  vre-o  întâmplare,  —  frunza 

1  Vezi  capit.  V.  „Dumnezeu  in  lumea  plantelor"'. 

sar  scufunda!  Cămăruţele  acelea  fac  dar  ca  frunza 
să  plutească  pe  faţa  liniştită  a  apei.  E  ştiut  că  plantele 
mustoase  sunt  plăcute  vitelor.  Trapa  natans  e  mu¬ 
stoasă. 

Cine  i-a  fixat  ei  loc  de  desvoltare  în  baltă,  la 
adăpost  de  duşmani? 

Putem  nega  rânduiala  Domnului?  Dacă  ne  mai 
gândim  că  acolo  unde  soarele  usucă  grozav,  cum 
sunt  ţinuturile  tropicale,  plantele  sunt  mai  îmbelşu¬ 
gate  în  musturi  şi  au  o  verdeaţă  totdeauna  tânără 
şi  un  trup  totdeauna  fraged,  înţelegem  şi  mai  bine 
puterea  Creatorului. 

Apoi  cum  se  face  că  cele  5300  grade  de  căl¬ 
dură  ale  soarelui,  la  noi  aduc  ofilirea  fiorilor  iar 
în  ţinuturile  arzătoare,  sub  razele  de  foc  ale  astrului 
ceresc,  se  pot  desvolta  flori  aşa  de  frumoase  şi  de 
mărimi  necunoscute  la  noi  şi  unică  în  creaţiune  cum 
este  floarea  de  Rafflesia.  Ea  are  un  diametru  de 
0.80 — 1  m.  şi  o  greutate  de  6  kgr.  „Mâna  lui  Dum¬ 
nezeu  a  îmbrăcat  vegetaţia  globului,  cu  fel  de  fel 
de  minunătăfii,  pentru  ca  locuitorul  regiunilor  tem¬ 
perate,  deprins  cu  priveliştele  ţinuturilor  sale,  să-şi 
descopere  plin  de  admiraţie  capul,  în  faţa  bogăţiei 
de  flori  şi  de  plante  ce^şi  caţără  lianile  pe  tulpi- 
nele  arborilor  tropicali". 

Iţi  vine  să  exclami  odată  cu  Kepler:  „Iţi  mul¬ 
ţumesc,  Creatorule  şi  Doamne,  că  mi-ai  dăruit  aceste 
lucruri  din  creaţiunea  Ta  şi  [mi-ai  stârnit]  admi¬ 
raţia  pentru  operele  mânilor  Tale,  pe  cât  spiritul 
meu  mărginit  a  putut  să  cuprindă  infinitatea  Ta". 

Da.  Infinitatea  dumnezeirei  nu  poate  fi  cuprinsă 
de  mintea  omenească. 

Pentru  mintea  omenească  —  vorbind  ştiinţifi- 
ceşte  —  prea  multă  apă  în  pământ  vatămă,  pentrucă 
vegetaţia  merge  prea  repede  în  dauna  înflorirei  şi 
a  rodirei.  Şi  totuşi  floarea  de  Rafflesia  răstoarnă 
constatările  ştiinţii. 

Un  pământ  prea  plin  de  apă  înlătură  aerul. 

Iar  rădăcinile  fără  aer  putrezesc  şi  plantele  mor. 
Aşa  mor  şi  unii  bogaţi  în  bogăţia  lor.  Alţii  însă, 
care-şi  folosesc  avuţia  în  chip  inteligent  prin  milo¬ 
stenii  —  cum  floarea  de  Rafflesia  îşi  pune  tot  pri¬ 
sosul  sevei  sale  într’o  floare  colosală  ca  mărime 
şi  unică  în  creaţiune  ca  organizare,  —  aceleia  zic, 
merită  să  i  se  aplice  de  către  Providenţă  cuvântul 
Sfintei  Evanghelii:  „Tot  celui  ce  are  i  se  va  mai 
da  şi-i  va  prisosi". 

Şi  frumseţea  şi  averea  şi  înţelepciunea  sunt 
daruri  ale  lui  Dumnezeu,  cu  condiţia  să  trăieşti 
zilnic  în  legătură  cu  Dumnezeu.  El  a  fost  milostiv 
cu  tine,  cititorule,  pentruca  şi  tu  să  fii  milostiv  cu 
alţii.  „El  ne-a  dat  ca  să  fim  şi  noi  în  stare  să  dăm" 
[Fr.  Thomas]. 

X.  SĂ  DESCOPERIM  LUCRURI  MINUNATE. 

a)  Cel  mai  strălucit  reprezentant  al  palmierilor 
este  palmierul  latanier,  care  înfloreşte  de  două  ori 
întrun  secol. 

b)  Cele  mai  interesante  flori  de  pe  faţa  pămân¬ 
tului  sunt  agavele  din  Mexic  şi  California.  învăţaţii 
au  socotit  vre-o  cincizeci  de  specii  de  agave.  Ele 
cresc  la  cinci  metri  înălţime,  au  foi  cărnoase  şi  lungi 
cu  spini  pe  margini  ca  şi  cactuşii.  înfloresc  odată 
la  100  ani.  Dacă  grădinarul  cerului  n’ar  purta  grijă 
de  viaţa  lor,  omul  nu  sar  mai  bucura  de  vederea 
frumoasă  a  florilor  agave. 

c)  In  Pombia — Piemont — Italia  este  o  viţă  plan¬ 
tată  din  1673  cu  diametrul  de  050  m.  şi  perimetrul 
de  1'50  m.  Ea  dă  o  producţie  de  200 — 250  kgr.  stru¬ 
guri  anual. 

Mântuitorul  care  a  spus  „eu  sunt  butucul  viţei" 
poate  să  spue  şi  „eu  sunt  viaţa  viţei". 

d)  Pomii  noştri  deprinşi  a  lepăda  frunzele  toamna, 
mutaţi  spre  sud,  pierd  frunzele  din  ce  în  ce  mai 
puţin,  până  când  ajunşi  în  regiunile  calde  nu  mai 
lapădă  frunzele  de  loc. 

e)  O  frunză  de  nufăr  în  10  ore  exală  un  volum 
de  oxigen  de  15-ori  mai  mare,  decât  volumul  său. 
Providenţa  a  înzestrat  codiţa  frunzii  nufărului  cu 
un  gard  ghimpat  în  lungul  canalelor  pline  cu  aer, 
ca  să  nu  o  roadă  melcii  de  baltă.  Ţepii,  în  smoc 
sunt  dintr ’o  materie  tare  pietroasă.  Melcii  se  înţeapă 
şi  fug.  Câtă  protecţie  divină  pentru  frumosul  nufăr ! 

f)  Grâul  nostru  purtător  de  spic,  transplantat  la 
sud,  devine  o  plantă  erbacee,  care  se  înmulţeşte 
prin  rădăcini  şi  nu  mai  are  nevoie  de  seminţe. 

g)  In  Japonia  pietroasă  trăesc  3200  de  plante 
fanerogame  [cu  flori]  şi  3000  de  plante  criptogame 
[fără  flori],  400  specii  de  alge  plutitoare  sub  400  m. 
adâncime  cu  flori  legănate  de  valuri.  Trupurile 
acestor  alge  uscate,  căzute  în  adânc  şi  pietrificate 
de  vreme  se  folosesc  la  fabricarea  dinamitei. 

h)  Bobocii  castanului  de  India  se  desvoltă  la 
soare  mult  mai  repede  decât  cei  dela  umbră.  Totul 
în  natură  caută  lumină.  Nu  trebue  să  alerge  şi  oinul 
după  lumina  dumnezeească  a  cerului? 

i)  Noi  oamenii  trăim  prin  vegetale.  S’a  şi  zis 
că:  vegetalele  verzi  creiază  materia  vie  şi  toate 
celelalte  fiinţe  o  consumă.  Frunzele  uscate  putrezesc, 
îngraşă,  produc  alte  ierburi;  ierburile  ie  mănâncă 
vitele ;  vitele  slujesc  omului.  Cu  dreptul  zice  dl  pro¬ 
fesor  Simionescu  că  „Imnul  vieţii  iese  din  suflarea 
morţii1'.1 

Dar  vegetalele  extrag  acidul  carbonic  din  aer 
şi  restitue  oxigenul.  Ele  când  transpiră  fixează 
hidrogenul  în  vaporii  de  apă.  Sub  influenţa  căldurii 
solare,  natura  reînoeşte  carbonul  şi  principiile  aerului 
în  diverse  combinaţii  şi  ne  dă  parfumul  fin  al  flo¬ 
rilor  Dacă  uleiul  petalelor  de  trandafir  nu  sar 
evapora  aşa  de  repede  nu  ne-am  putea  desfăta  de 
mirosul  parfumat  al  trandafirilor. 

j)  Frunzele  la  ciuboţica  cucului  sunt  aşa  fel 
aşezate,  încât  fiecare  picătură  se  pogoară  ca  provizie 
la  rădăcini. 


1  Plante  de  primăvară. 


257 


REVISTA  TEOLOGICĂ 


k)  Săgeata  apelor  are  trei  feluri  de  frunze:, 
unele  ca  de  grâu,  înguste,  sub  apă;  altele  ca  de 
fasole  ajută  la  plutire,  pe  faţa  apei;  altele  ca  nişte 
suliţe  deasupra,  transpiră,  respiră  şi  asimilează. 

m)  Meteorologul  austriac  Nowan,  ar  fi  desco¬ 
perit  în  Mexic  o  plantă,  care  anunţă  pe  o  distanţă 
de  700  Km.  fenomenele  meteorologice. 

n)  Macul,  când  plouă  şi  când  doarme,  pleacă 
potirul,  ca  să  nu-1  atingă  rouă.  Ce  grijă  minunată 
de  a  se  feri  de  aceia  ce-i  strică  frumuseţea! 

o)  Paserile,  care  se  hrănesc  iarna  cu  rodul 
vâscului,  şterg  ciocul  de  seminţe  şi  inconştiente  — 
după  rânduiala  lui  Dumnezeu,  —  însemânţează  cu 
vâsc  coaja  copacilor! 

p)  In  apele  noastre  este  o  plantă  numită  aldro- 
vanda  vesiculosa,  care  are  frunzele  ca  o  pâlnie, 
dotate  cu  sensibilitate  şi  cu  mişcare  bruscă,  pentru 
a  captura  animale.  La  25  grade  temperatură,  se 
deschid  în  apă  şi  dacă  le  atingi,  se  închid  brusc. 

r)  Ananasul ,  creşte  în  Africa  centrală,  unde 
ploile  sunt  extrem  de  multe  şi  mari.  împrejurul 
satelor  sunt  adevărate  păduri  de  ananas.  Locuitorii 
folosesc  pe  lângă  fructele  parfumate  şi  fibrele  frun¬ 
zelor  de  ananas,  lungi  până  la  2  m.  la  reţele  de 
pescuit  —  că  sunt  mai  rezistente  ca  bumbacul  — 
şi  la  stofe  uşoare. 

s)  Papivus-ul  dă  trei  foi  folosite  de  cei  vechi 
la  hârtie. 

Foaia  subţire  şi  transparentă  din  care  se  scoate 
hârtia  augustana;  foaia  a  doua  ceva  mai  grosuţă, 
din  care  se  scoate  hârtia  liviană,  —  [numită  după 
soţia  lui  August];  şi  a  treia,  mai  groasă,  din  care 
se  scoate  hârtia  preoţească  pentru  manuscrise. 

t)  Pe  pământul  roditor  al  Braziliei,  creşte  o 
plantă  care  dă  împrejur  o  lumină  ca  de  opaiţ.  Unii 
au  încercat,  şi  au  văzut  că  pot  citi  la  lumina  ei.  Cu 
adevărat,  putem  striga  cu  psalmistul :  „Minunat  este 
Domnul  in  lucrările  Sale!:c 

Dacă  din  studiul  plantelor  n’am  rămânea  decât 
cu  o  singură  ideie,  ideia  primenirei  ce-o  fac  ele  în 
atmosferă,  şi  încă  ar  fi  folositor  pentru  om,  să  tragă 
foloase  pentru  viaţa  sa,  din  viaţa  plantelor. 

Şi  în  viaţă  —  zice  Petrov  —  e  de  nevoe  o 
astfel  de  lucrare  de  curăţire.  Unii  oameni,  scot  din 
ei  răul  şi  nedreptatea,  şi  otrăvesc  viaţa  cu  acid 
carbonic.  Alţii  trebue  să  cureţe  aerul,  ca  nişte 
plante  vii,  şi  să  dea  oxigen  curat.  Ca  răspuns  la 
urletul  de  fiară  şi  la  clănţănitul  din  dinţi  al  lupilor, 
să  aducă  cântarea  blândă  a  păcii,  a  iubirii,  a  înţe¬ 
legerii.  Această  cântare  va  înăbuşi  în  oameni  rău¬ 
tatea  şi  neprietenia,  va  deştepta  în  ei  cele  mai  lumi¬ 
noase  simţiri,  şi  va  învăţa  să  cheme  cu  putere  şi 
cu  glas  puternic  de  evanghelie,  la  împărăţia  lui 
Dumnezu. 

De  aceea  şi  zice  Mântuitorul :  „Fericiţi  cei  blânzi, 
că  aceia  vor  moşteni  pământul”. 

XL  LUMINA  CERULUI. 

In  grădina  mea,  de  sub  umbra  unui  agud,  garo- 
fiţele  au  întins  lujerii  purtători  de  boboci,  spre  razele 
de  soare,  strecurate  prin  pânza  frunzelor. 

Toate  plantele  —  a  spus-o  şi  indianul  Bose  — 
sunt  deosebit  de  simţitoare. 

Este  un  fel  de  hrişcă  cultivată  în  oală  şi  de 
aceea  totdeauna  luminată  unilateral  de  lumina  gea¬ 
murilor.  Planta  îşi  îndoeşte  codiţele  frunzelor,  pentru 
ca  lumina  soarelui  să  cadă  perpendicular  pe  limbul 
frunzelor.  Deci:  peţiolul  este  pus  în  serviciul  lim¬ 
bului.  Limbul  frunzei,  este  sensibil  la  lumină.  De 
unde  ştie  peţiolul  lucrul  acesta  ca  să  răspundă  ex¬ 
citaţiei  de  lumină  primită  de  limb  şi  astfel  să  devie 
organul  motor  al  limbului?  Luate  la  un  loc,  codiţa 
cu  limbul,  formează  un  organ  sensitiv  —  motor, 
care,  e  absolut  necesar  vieţii  plantei. 

Ca  şi  planta  aceasta,  sufletul  omului  are  nevoe 
de  lumina  cerului. 

Unii  oameni  însă  pun  în  umbră  cerul,  pentru 
a  se  scoate  la  iveală  pe  ei.  Creştinul  însă  se  pune 
în  umbră  pe  sine,  pentru  a  se  vedea  luminos  cerul. 

Ideia  aceasta  se  găseşte  minunat  cuprinsă  în 
două  fraze  poetice  ale  scriitorului  indian  Rabin- 
dranath  Tagore: 

„Când  ridici  pe  ceriuri  lampa  Ta,  ea  îşi  aruncă 
lumina  în  faţa  mea,  iar  umbra  ei  cade  asupra  Ta“. 

„Când  ridic  în  inimă  lampa  iubirei,  lumina  ei 
cade  asupra  Ta,  iar  eu  rămân  în  umbră  în  îndă¬ 
rătul  ei".1 * 3 

„In  toate  lucrurile  Dumnezeu  trebue  să  aibă 
întâetatea"  [Coloseni  1,  18].  El  este  capul  zidirii  şi 
început  tuturor  lucrurilor.  Prin  Fiul  Său  Isus  Hristos, 
El  este  capul  bisericii. 

El  este  Creatorul  îngerilor  şi  Stăpânul  lumii. 
„Nu  este  nimic  pe  cer,  care  se  mişcă  în  văzduh, 
pe  pământ,  care  se  înalţă  cătră  cer,  căruia  să  nu-i 
cârmuiască  mişcările;  nici  un  singur  vermişor  ce 
se  târeşte  pe  pământ,  care  să  nu  fie  sub  ochiul  Său 
mereu  deschis".  El  este  „Dumnezeu,  mai  presus  de 
toate  lucrurile"  cum  zice  sf.  apostol  Pavel. 8 

împrumut  şi  eu  ca  creştin  dorinţa  păgânului 
Tagore,  ca  în  sufletul  meu  „să  pot  oferi  adăpost. 
Stăpânului  lumii  întregi 

Pr.  A.  C.  COSMA. 


(90) 


1  Culesul  Roadelor. 

’  Romani  9.  5. 

3  Citat  de  Al.  Busuioceauu. 


MIŞCAREA  LITERARA. 

DR.  GRIG0R1E  COMŞA,  episcopul  Aradului:  Pentru  tron 
şi  tară,  zece  cuvântări  la  ziua  M.  Sale  Regelui  nostru  Carol 
al  Il-lea,  cu  o  prefaţă  de  dl  N.  Iorga.  Tiparul  Tipografiei  Diece¬ 
zane.  Arad.  1932.  Pag.  54.  Preţul  Lei  20. 

Cartea  P.  S.  Sale  mărturiseşte  de  patriotismul  luminat,  în¬ 
temeiat  pe  un  adânc  fond  religios,  de  care  este  însufleţit  în  tot 
ce  scrie  şi  acţionează,  cu  vorba  şi  fapta.  Ea  trebue  să  fie  ma¬ 
nualul  preotului,  chemat  să  zugrăvească  în  faţa  auditorului, 
icoana  M.  Sale  Regelui,  la  diferitele  serbări  naţionale  şi  îndeo¬ 
sebi  la  „Ziua  Regelui". 

Cele  zece  cuvântări,  pline  de  avânt,  tratează  despre :  Re¬ 
gele  tinăr.  Regele  şi  ţara,  Regele  şi  înţelepciunea.  Regele  cre¬ 
dinţei,  Regele  muncii,  Regele  culturii,  Regele  şi  apărarea  ţării, 
Regele  datoriei,  Regele  nostru  şi  ţărănimea,  Regele  şi  iubirea 
deaproapelui.  Şi  cuprinde  un  întreg  program  de  viaţă,  de  cre¬ 
dinţă  şi  de  muncă  pentru  cetăţeanul  loial,  care  nu  apare  numai 
de  formă  la  o  serbare,  ci  vrea  să-şi  slujească  ţara  şi  Tronul  cu 
devotament  şi  dragoste  respectuoasă. 

Valoarea  cărţii  este  apreciată,  în  prefaţă,  de  dl  profesor 
N.  Iorga,  în  cuvinte  cari  impun  să  fie  redate  aici. 

„Cărţile  de  predică  trebue  să  fie,  mai  presus  de  orice,  vii. 

Vii  într’un  înţeles  îndoit:  vii  prin  faptele  şi  stările  de  cari 
se  leagă  şi  vii  prin  spiritul  care  le  însufleţeşte. 

Cea  mai  frumoasă  predică  din  trecut,  frumoasă  ca  idei,  ca 
sentimente,  ca  formă,  are  un  neajuns :  ea  aminteşte  lucruri  şi 
persoane  care  nu  mai  trăesc  în  sufletul  nostru. 

De  aceea  în  fiecare  generaţie  predica  trebue  să  învie. 

Numai  aşa  ea  este  nu  numai  pentru  urechile  măgulite,  ci 
pentru  adâncul  nostru  moral. 

Dar,  înoindu-se,  ea  poate  cădea  într'o  mare  primejdie. 

Aceia  de  a  nu  mai  fi  bisericească,  pe  o  vreme  când  mulţi 
ierarhi  vorbesc  ca  la  o  întrunire  publica. 

Amestecul  intre  ce  e  actual  şi  ce  e  vecinie,  iată  ce  trebue 
căutat. 

Părintele  episcop  Grigorie  al  Aradului  a  găsit  tonul  cuvenit: 
asupra  unui  fond  care  e  de  astăzi. 

De  aceea  ti  recomand  această  carte". 

Şi  după  această,  cea  mai  autorizată  recomandare,  nu  va 
ti  slujitor  bisericesc  şi  nici  mirean,  ce  se  respectă,  ca  bun  ce¬ 
tăţean  să  nu  râvnească  a  avea  tresăltări  de  bucurie  creştinească 
şi  de  mândrie  românească,  cum  le-am  avut  eu,  citind  cea  de  a 
55-a  lucrare  tipărită  a  Prea  Sfinţiei  Sale.  Arhim.  policarp. 

* 

Gh.  I.  Moisescu:  ISTORIA  ŞCOALELOR  DIN  VĂLENII- 
DE-MUNTE  1831—1931.  Pagini  181.  Lei  120. 

Cu  ocazia  împlinirii  unui  veac  dela  întemeierea  şcoalei 
publice  româneşti  în  Vălenii- de-Munte,  dl  Gh.  I.  Moisescu,  cu 
studiul  d-sale,  tace  lumină  asupra  trecutului,  asupra  faptelor  şi 
asupra  oamenilor  cari  s’au  jertfit  pentru  şcoala  românească  din 
„cetatea  culturală".  Bazat  pe  dovezi,  mai  mult  de  natură  indi¬ 
rectă,  autorul  arată  că  în  veac.  XVIII,  pe  lângă  şcoala  gre¬ 
cească  din  orăşelul  Vălenii-de-Munte,  au  existat  şi  anumite  în¬ 
ceputuri  de  şcoală  românească.  Aceste  înfiripări  modeste  s’au 
perfecţionat  la  începutul  veac.  XIX,  prin  stăruinţa  domnitorului 
loan  Vodă  Caragea.  Revoluţia  lui  Tudor  Vladimirescu  (1821), 
prin  frământările  şi  nesiguranţa  vieţii  din  timpul  acela,  face  să 
se  stingă  viaţa  şcoalelor  din  ţinuturile  răsvrătite. 

După  pacea  dela  Adrianopol,  prin  întocmirea  Regulamen¬ 
tului  organic  şi  prin  venirea  generalului  rus  Chiselev  ca  ocâr- 
muitor  al  Principatelor  române  (1829),  se  pun  baze  mai  solide 
şcoalelor  româneşti.  Regulamentul  organic  prevedea  ca  fiecare 
„oraş  de  căpetenie  să  aibă  şcoală  obştească  naţională"  şi  în 
forma  aceasta  se  ajunge  ca  la  1831  să  se  deschidă  şi  în  Vălenii- 
de-Munte  şcoala  publică  românească. 

La  1838  şcoala  publică  e  transformată  în  şcoală  normală, 
cu  menirea  să  pregătească  învăţătorii  necesari  comunelor  din 
judeţ.  Revoluţia  dela  1848  stinge  viaţa  acestei  şcoli  şi  numai 
după  nouă  ani,  la  1857  se  redeschide,  însă  nu  ca  şcoală  nor¬ 
mală,  ci  ca  şcoală  primară.  Dela  această  dată,  paralel  cu  în¬ 
mulţirea  copiilor  şi  cu  recerinţelc  vremii,  şcoala  se  desvoltâ 
în  chip  normal. 

Astăzi  sunt  în  Vălenii-de-Munte  patru  şcoli  primare,  două 
grădini  de  copii,  şcoală  de  muzică  instrumentală,  şcoală  de 
cântări  bisericeşti,  şcoală  de  meserii  şi  şcoală  elementară  de 
comerţ.  DI  prof.  Nicolae  Iorga,  prin  întemeierea  Universităţii 
populare,  a  făcut  din  Vălenii-de-Munte  o  cetate  culturală  a  nea¬ 
mului  românesc.  Alături  de  această  Universitate  populară  s’au 
ridicat:  Şcoala  de  misionare  Regina  Maria,  Aşezământul  pentru 
muncitori  Regele  Ferdinand  şi  Aşezământul  cultural  M.  Sa  Elena. 

Cu  o  pricepere  vrednică  de  toată  lauda  dl  Gh.  1.  Moisescu 
arată  pe  larg  toate  greutăţile  cari  au  împiedecat  ani  dearândul 
întemeierea  şcoalei  publice  şi  cu  talent  zugrăveşte  chipul  das¬ 
călilor  cari  s’au  jertfit  pentru  şcoala  din  Vălenii-de-Munte.  Intre 

aceşti  dascăli  străluceşte  chipul  lui  David  Almăşanul,  feciorul 
preotului  ortodox  din  Alina,  judeţul  Cetatea-de-Baltă,  care  timp 
de  unsprezece  ani  a  fost  directorul,  profesorul  şi  conducătorul 
cultural  al  întregului  judeţ.  Se  mai  pomenesc  ca  dascăli  ardeleni 
cari  au  trecut  Carpaţii  şi  au  lucrat  pentru  luminarea  fraţilor  din 
Vălenii-de-Munte  următorii:  I.  Puşcariu,  M.  Nestor,  A.  Ghinea 
şi  V.  Mărgineanu. 

Cartea  are  opt  planşe  şi  copia  documentelor  pe  cari  autorul 
cu  hărnicie  şi  pricepere  le-a  adunat  de  prin  diferite  biblioteci 
şi  arhive.  Tipărită  în  condiţiuni  tehnice  superioare,  lucrarea 
dlui  Gh.  1.  Moisescu  a  fost  un  frumos  omagiu  şi  o  meritată  în¬ 
chinare  făcută  domnului  profesor  Nicolae  Iorga  în  al  60-lea  an 
al  vieţii  sale.  Pr.  S.  CÂNDEA. 

* 

AMILCAR  S.  ALIVIZATOS:  II  ’tV  flp  '  EU.QVlKtp  KfJUTEl 
îro>U/tK>}.  Atena  1932. 

Profesorul  facultăţii  teologice  din  Atena  dl  A.  S.  Alivizatos 
în  studiul  său  asupra  politicii  bisericeşti  a  statului  grecesc  face 
o  clară  expunere  a  fazelor  şi  o  justificată  critică  a  legiferărilor 
abusive  şi  streine  de  duhul  ortodoxiei,  legiferări  făcute  de 
oamenii  politici  ai  Greciei.  Dăm  în  cele  ce  urmează  un  mic 
rezumat  al  studiului  dlui  A.  S.  Alivizatos. 

După  marea  revoluţie  dela  1821,  primele  adunări  naţionale 
ale  noului  stat  grecesc  au  căutat  să  dea  toată  atenţia  cuvenită 
Bisericii  ortodoxe  elene.  Au  căutat  în  primul  rând  să  asigure 
„Bisericii  dominante “  o  stare  privilegiată  în  organismul  statului 
şi  să  dea  o  organizare  cât  mai  liberă  şi  independentă  Bisericii 
naţionale.  Prin  această  atitudine  bărbaţii  politici  ai  Greciei  au 
căutat  să  reînvie  exemplul  clasic  bizantin,  după  care  statul 
datoreşte  sprijin  şi  respect  Bisericii.  Insă  greutăţi  de  tot  felul, 
precum  şi  moartea  neaşteptată  a  primului  conducător  politic, 
au  făcut  ca  organizarea  Bisericii  ortodoxe  eline  să  rămână 
pentru  mai  târziu.  întâmplarea  a  voit  apoi  ca  bărbatul  care 
avea  să  facă  prima  lege  de  organizare  bisericească  în  noul  stat 
naţional  să  nu  fie  nici  grec  şi  nici  ortodox.  Germanul  protestant 
Maurer,  ca  reprezentant  al  regelui,  fără  pricepere  pentru  pro¬ 
blemele  bisericeşti  şi  fără  interes  şi  dragoste  faţă  de  Biserica 
ortodoxă,  a  făcut  prima  lege  de  organizare  bisericească  în  Grecia. 

Copiind  sistemul  „consistoarelor*  din  Bavaria  a  dat  la  1833 
o  lege  de  organizare  bisericească  streină  de  duhul  ortodoxiei 
şi  în  unele  privinţe  chiar  anticanonică.  Elementele  principale 
ale  acestei  legi  sunt: 

Proclamarea  regelui  de  şef  şi  conducător  administrativ  al 
Bisericii,  constituirea  şi  funcţionarea  Sf.  Sinod,  instituirea  epi- 
tropului  regesc  şi  alegerea  episcopilor.  S’a  proclamat  condu¬ 
cător  administrativ  al  Bisericii  ortodoxe  eline  un  rege  neortodox. 

Constituirea  Sî.  Sinod,  prin  alegerea  unui  foarte  redus  număr 
de  membrii  (cinci),  este  anticanonică.  Funcţionarea  Sf.  Sinod, 
prin  concentrarea  tuturor  problemelor  şi  drepturilor  în  manile 
sale,  a  făcut  ca  episcopii  individual  să  nu  mai  aibă  nici  un  fel 
de  drept  în  episcopia  lor,  şi  prin  urmare  nici  o  răspundere, 
ceeace  este  şi  mai  anticanonic.  Epitropul  regesc,  deşi  fără  drept 
de  vot,  zădărnicia  totuşi  prin  absenţă  intenţionată  lucrările  Sf. 
Sinod,  ale  cărui  hotărâri  n’aveau  nici  o  valoare  fără  subscrierea 
acestuia.  Alegerea  episcopilor  se  făcea  într’un  chip  cu  totul 
arbitrar  de  către  rege,  prin  ministerul  cultelor. 

Tendinţe  de  a  înlocui  această  lege  de  organizare  a  lui 
Maurer  şi  a  da  Bisericii  libertatea  şi  toate  drepturile  pe  cari  le 
merită  ea,  au  fost  totdeauna  în  Grecia.  In  privinţa  aceasta  sunt 
vrednice  de  amintit  încercările  unor  miniştrii  şi  conducători 
însemnaţi  ca  I.  Koleti  (1845),  Gh.  Iacovatos  (1864)  şi  Atanase 
L.  Evtaxias.  Acesta  din  urină,  prin  stăruinţa  sa,  a  ajutat  mult 
emaniciparea  economică  a  Bisericii  şi  „a  dat  elementului  laic 
drepturile  sale  canonice  de  a-şi  alege  singur  conducătorii  săi 
sufleteşti,  pe  preoţi.  Acesta  este  un  drept  care  face  parte  din 
cea  mai  veche  şi  mai  ortodoxă  politică  bisericească". 

Tradiţia  creată  de  legislaţia  lui  Maurer  a  fost  atât  de 
puternică,  încât  nici  chiar  oamenii  Bisericii  nu  puteau  concepe 
emanciparea  bisericească.  încercarea  mai  stăruitoare  din  1912 — 14 
de  a  schimba  total  legea  de  organizare  bisericească,  a  fost 
zădărnicită  de  evenimentele  de  atunci :  rasboi  etc. 

Dorinţa  şi  intenţia  întemeetorilor  statului  naţional  grecesc 
de  a  avea  o  Biserică  liberă,  independentă  şi  sprijinită  de  stat, 
s’a  realizat,  pentru  o  scurtă  durată  abia  după  un  deceniu. 

Guvernul  revoluţionar  la  31  Decemvrie  1923,  a  şters  total 
legea  Iui  Maurer,  făcând  o  lege  de  organizare  pe  baza  căreia 
se  putea  face  reînvierea  Bisericii  naţionale  greceşti.  Această 
lege  ortodoxă  şi  canonică  a  înlocuit  Sinodul  permanent  de  cinci 
membrii  al  lui  Maurer  cu  sistemul  sinoadelor  periodice  eparhiale. 
S’a  restabilit  dreptul  şi  responsabilitatea  ierarhilor.  Epitropul 
regesc  a  fost  transformat  din  om  al  partidului,  din  om  al  guver¬ 
nului  în  reprezentant  adevărat  al  statului.  Menirea  acestui  înalt 
demnitar  nu  mai  era  aceea  de  a  spiona  şi  a  zădărnici  lucrările 
Sf.  Sinod,  ci  de  a  arăta  acestuia  în  chip  sincer  politica  biseri¬ 
cească  naţională  a  statului.  De  aceea,  acest  epitrop  nu  se 
schimbă  odată  cu  schimbarea  guvernului,  iar  pentruca  să  aibă 
şi  pregătirea  necesară  de  specialitate,  era  ales  dintre  profesorii 
universităţii.  Lipsa  acestui  epitrop  sau  a  reprezentanţilor  Iui 
dela  şedinţele  Sf.  Sinod,  precum  şi  nesubscrierea  din  partea  Iui 
a  hotărârilor  Sf.  Sinod,  nu  făcea  invalide  aceste  hotărâri.  Ale¬ 
gerea  episcopilor,  după  legea  din  1923,  se  făcea  în  aşa  formă 
încât  politica  să  nu  poată  avea  nici  un  fel  de  influenţă. 

Timpul  de  doi  ani  cât  s’a  pus  în  practică  această  lege,  a 
fost  desigur  insuficient,  pentruca  să  se  vadă  toate  roadele  bune 
pe  cari  le-ar  fi  adus  pentru  Biserică  şi  pentru  viaţa  poporului 
grecesc  în  general.  Dictatura  din  1925  a  reîntronat  iarăşi  legea 
lui  Maurer,  care  omoară  viaţa  bisericească  prin  subjugarea  Bise¬ 
ricii  din  partea  statului. 

Partea  a  doua  a  studiului  dlui  A.  S.  Alivizatos,  tratează 
despre  politica  pe  care  poate  şi  trebue  să  o  aibă  Biserica  în 
cadrele  statului.  Biserica  ortodoxă  nu  poate  avea  şi  nici  nu 
vrea  să  aibă  scopul  de  a  domina,  de  a  stăpâni  ea  în  locul  sta¬ 
tului;  poate  însă  să  pretindă  ca  statul  să  recunoască  meritele 
şi  drepturile  ei  şi  printr’o  colaborare  paşnică  şi  o  reciprocă  spri¬ 
jinire,  Biserica  şi  statul  să  lucreze  armonic  pentru  fericirea  cetă¬ 
ţenilor.  Pr.  S.  GÂNDEA. 

f  EPISCOPUL  IUSTINIAN  TECULESCU.  In  ziua  de  16 
Iulie  c.  a  încetat  din  viaţă  episcopul  Iustinian  Teculescu,  al  Ce¬ 
tăţii- Albe.  Regretatul  arhiereu  trece  la  cele  vecinice  în  vârstă 
de  67  ani. 

A  studiat  liceul  la  Braşov,  iar  teologia  la  Sibiu.  Lucrul 
Domnului  l-a  început  la  Râşnov,  ca  paroh  şi  l-a  continuat  la 
Alba-Iulia,  ca  protopop.  După  încetarea  din  viaţă  a  episcopului 
militar  Dr.  V.  Saftu,  a  păstorit  armata,  ca  arhiereu,  iar  mai 
târziu,  reînfiinţându-se  episcopia  Cetăţii-Albe  (Basarabia),  a 
ajuns  titularul  acestei  episcopii. 

Regretatul  chiriarh  a  fost  un  măiestru  al  cuvântului  viu  şi 
un  talentat  scriitor,  colaborând  —  mai  ales  în  tinereţe  —  la  o 
mulţime  de  publicaţii  periodice. 

Suflet  distins  şi  cu  iubire  pentru  norodul  credincios  —  în 
eparhie  a  fost  un  adevărat  părinte  sufletesc,  iubit  şi  stimat  de 
toată  lumea.  Pentru  care  pricină  trecerea  lui  în  lumea  drepţilor 
a  lăsat  unanime  regrete. 

A  fost  înmormântat  —  după  dorinţa  sa  —  la  Covasna, 
în  mausoleul  familiar.  Zeci  de  preoţi  —  în  frunte  cu  P.  S.  Ar¬ 
hiereu  Vasile  de  Răşinari  —  şi  mii  de  credincioşi  l-au  petrecut 
la  locul  de  odihnă  vecinică.  neculce. 

* 

OASTEA  DOMNULUI  LA  SIBIU.  In  zilele  de  Rusalii  au 
fost  mari  serbări  religioase  în  cetatea  lui  Andrei  Şaguna. 

Aceste  serbări  au  fost  prilejuite  de  adunarea  membrilor  din 
întreaga  ţară  a  asociaţiei  creştine  „Oastea  Domnului"  după  zece 
ani  de  durată  întru  cele  frumoase  şi  bune,  înfăptuite  pe  temeiul 
învăţăturii  lui  Hristos. 

Această  tovărăşie  creştină  şi-a  luat  fiinţă  aproape  de  în¬ 
dată  după  răsboi,  sub  oblăduirea  arhierească  a  I.  P.  S.  Sale 
Nicolae,  arhiepiscop  şi  mitropolit  al  Ardealului. 

Eşită  din  duhul  de  jertfă  şi  de  dragoste  al  unui  umil  preot 
din  munţii  apuseni,  părintele  losif  Trifa,  chemat  la  acestea  de 
o  grea  încercare  trimisă  asupra  lui  dela  Dumnezeu,  —  alcătuirea 
aceasta  creştină  are  ca  ţintă  scoborârea  învăţăturii  Mântuitorului 
în  viaţa  fiecăruia  din  membrii  ei.  Combaterea  alcoolismului  pu¬ 
stiitor,  înîrânarea  vorbelor  de  injurie,  îrivârtoşirea  simţului  de 


266 


REVISTA  TEOLOGICA 


frăţietate  între  oameni,  ajutorinţa  săracului  şi  văduvei,  drago¬ 
stea  de  ţară  sub  forma  văzută  a  faptei  bune  şi  clăditoare,  iată 
în  puţine  cuvinte  cele  dintâi  ţinte  ale  tovărăşiei. 

I.  P.  S.  Sa  Mitropolitul  Nicolae,  dintr’un  început  a  pus  la 
îndemâna  asociaţiei  ziarul  popular  „Lumina  Satelor",  care, 
treptat-treptat,  şi~a  mărit  tirajul,  ajungând  astăzi  la  peste  două¬ 
zeci  mii  de  exemplare.  Intre  timp,  mişcarea  prinzând  din  ce  în 
ce  teren  în  întreaga  ţară,  s’a  simţit  nevoia  înfiinţării  unui  al 
doilea  organ  de  propagandă  mai  accentuată  duhovnicească  — 
şi  atunci  părintele  Iosif  a  lansat  o  minunată  foaie  de  cultură 
creştină,  denumită  chiar  „Oastea  Domnului". 

Pentru  o  cunoaştere  între  sine,  şi  pentru  o  cât  mai  adâncă 
consolidare  şi  organizare  a  asociaţiei  s’a  hotărât  o  mare  adu¬ 
nare  a  membrilor  ei,  în  prea  frumoasa  cetate  a  Sibiului,  unde 
umbra  plină  de  măreţie  a  neuitatului  Şaguna  şi  ale  altor  vred¬ 
nici  ierarhi,  stau  ca  o  chezăşie  de  neclătinare  sufletească. 

Deşi  vremurile  sunt  aşa  precum  se  văd,  iar  cei  mai  mulţi 
membri  ai  „Oastei  Domnului"  sunt  oameni  umili  ca  avuţie  pă¬ 
mântească,  totuşi  afluenţa  de  credincioşi  a  fost  considerabilă. 
Mulţi  dintre  ei  au  venit  pe  jos  dela  mari  depărtări,  ca  într’un 
pios  pelerinaj.  Dinspre  Bucovina  au  venit  câteva  pâlcuri  de 
ţărani  cu  plete  mari  ca  pe  vremea  lui  Ştefan,  —  Moldova  şi-a 
trimis,  de  asemenea,  înfăţişătorii  (unul  din  ei  venind,  ca  în  po¬ 
veste,  pe  jos,  vreme  de  zece  zile  —  şi  trecând  Carpaţii  prin 
locuri  prăpăstioase),  —  şi  aşa,  la  fel,  toate  ţinuturile  româneşti. 
S’au  putut  astfel  întâlni  toţi  fraţii  români  din  „toate  unghiurile" 
ţării,  dând  prin  aceasta  şi  o  pildă  vie  şi  caldă  de  adevărată 
unitate  spirituală  românească,  —  azi,  când  alte  feluri  de  tovă¬ 
răşii  româneşti,  după  cât  ştim  şi  vedem,  se  îndeletnicesc,  dim¬ 
potrivă,  să  slăbească,  prin  faptele  şi  gTaiul  lor,  însăşi  puterea 
de  rezistenţă  şi  de  dăinuire  a  neamului  acestuia. 

înfrăţiţi  prin  aceeaşi  sfântă  învăţătură,  care  Ie  dă  acelaş 
ţel  suprem,  ostaşii  Domnului  au  dat,  prin  adunarea  lor,  două 
zile  de  neasămuită  frumseţă  morală  şi  sufletească,  în  cetatea 
sibiană,  drept  pildă  ţării,  —  arătând  ce  se  poate  face  când  dra¬ 
gostea  lui  Hristos  stăpâneşte  sufletele  oamenilor. 

...Şi  minunata  slujbă  a  Pogorârii  Sfântului  Duh  începu, 
solemnă,  cutremurătoare  şi  mângăioasă. 

Când  înaltul  părinte  a  cerut  binecuvântarea  lui  Dumnezeu 
asupra  turmei  încredinţate  lui  spre  păstorire,  lacrimi  multe  s'au 
lăsat  din  ochii  înduioşaţi  ai  ascultătorilor. 

De  trei  ori  înalt  Prea  Sfinţitul  mitropolit  a  cerut  harul  lui 
Durnnezeu,  zicând:  „Doamne-Doamne,  caută  din  ceriu  şi  vezi 
via  aceasta  sădită  de  dreapta  Ta  —  şi  desăvârşeşte-o  !“... 

La  timpul  cuvenit,  ostaşii  veniţi  din  Bucureşti  s’au  împăr¬ 
tăşit,  în  solemna  tăcere  şi  aşteptare  a  peste  două  mii  cinci 
sute  de  credincioşi,  —  după  care  părintele  mitropolit  a  pre- 

dicat  cald  şi  vibrant,  pătrunzător  şi  inspirat,  despre  marele  fapt 
al  creştinătăţii:  Pogorârea  Sfântului  Duh,  arătând  că  minunea 
din  ziua  Cincizecimei  se  poate  consuma  şi  azi,  dacă  omul 
crede  cu  putere  în  Dumnezeirea  lui  Isus  Hristos. 

După  amiază  a  fost  adunarea  ostaşilor,  întru  cunoaştere 
şi  împreună  vorbire  şi  sfătuire. 

S’au  ridicat  atunci  din  mulţimea  prietenilor  întru  Domnul, 
glasuri  pline  de  dragoste  şi  de  credincioşie,  preoţi  şi  laici, 
dând  fiecare,  din  sufletul  lor,  tot  ce  simţea  câ-i  mai  bun  pentru 
o  zidire  mai  desăvârşită  întru  cele  plăcute  Iui  Dumnezeu. 

Am  putut  astfel  asculta  glasul  blajin  ca  o  povestire  a 
celor  din  părţile  moldovene  —  cuvântul  avântat  şi  impetuos  al 
bănăţenilor,  —  aşezata  vorbire  a  ardelenilor  —  şi  vorba  plină 
de  cumpăt  şi  de  înţelepciune  a  celor  veniţi  din  chiar  capitala 
ţării.  Era  acolo  buchetul  sufletesc  complect  al  chiar  poporului 
românesc  întreg. 

Fiecare  aducea  acolo  roada  unei  experienţe  în  Domnul, 
—  ieşită  adeseori  din  grele  căderi,  —  lumină  venită,  biruitoare 
din  negurile  păcatului.  Fiecare  prieten  din  adunarea  aceea  era 
o  pildă  vie  a  renaşterei  în  Duh,  prin  minunata  şi  dumnezeeasca 
învăţătură  a  lui  Isus,  —  şi  veneau  acuma,  să  se  razime  unul 
de  altul,  spre  o  întemeere  şi  mai  mare  a  sfintei  tovărăşii. 

Curtea  Academiei  teologice  era  prea  mică  pentru  mulţimea 
adunată  pe  sub  umbra  copacilor. 

Părea  o  adunare  biblică.  In  ochii  tuturor  sticleau  lacrimile. 
Nu  de  întristare,  fireşte,  —  ci  de  cea  mai  4urată  şi  desintere- 
sată  mulţumire,  din  toate  câte  pot  fi  pe  lume  in  viaţa  aceasta. 

Căci,  cine  poate  aduce  în  lume  pacea  cea  adevărată,  decât 
însuşi  Acela  care,  cu  biruitoarea  autoritate  pe  care  i-o  dădea  în¬ 
săşi  Dumnezeirea  din  El,  a  putut  spune  tuturor  oamenilor:  „Eu 
sunt  pacea!"... 

La  răstimpuri,  ostaşii  cântau  într’un  unison,  care  era  chiar 
acel  al  sufletelor  lor,  nespus  de  frumoase  cântece  de  laude 
aduse  Domnului,  —  iar  când  fanfara  ostaşilor  din  Orăştie  şi-a 
anunţat  sosirea  prin  intonarea  marşului  solemni  „Cu  noi  este 
Dumnezeu"  —  întreaga  adunare  a  isbucnit  în  clocot  cald  de 
îmbucurare  şi  înduioşare. 

Până  la  ceasul  vârstei  mele,  n’am  avut  niciodată  clipe  mai 
străfulgerătoare  de  suflet  ca  acestea  petrecute  atât  de  aproape 
de  Dumnezeu. 

A  doua  zi  de  Rusalii  a  fost  hărăzită  în  întregime  „Oastei 
Domnului". 

După  o  liturghie  tot  atât  de  plină  de  har  şi  strălucire, 
oficiată  tot  de  I.  P.  S.  Sa  mitropolitul  Nicolae,  asistat  de  data 
aceasta  de  un  sobor  de  preoţi  care  sunt  membri  ai  „Oastei 
Domnului",  —  ierarhul  a  binevoit  a  predica  despre  această  to- 

vărăşie  creştină,  arătând,  în  cuvinte  calde,  şi  celor  peste  două 
mii  cinci  sute  de  asistenţi,  obârşia,  mersul  şi  însemnătatea 
acestei  alcătuiri,  în  lupta  grea  pe  care  Biserica  noastră  o  dă 
azi  pentru  câştigarea  sufletelor  la  viaţă  curată,  demnă  şi  mo¬ 
bilată  de  învăţătura  Mântuitorului :  Era  atâta  reculegere  şi  atâta 
dragă  ascultare  în  catedrală,  încât  cu  adevărat  toţi  simţeau 
dulceaţa  şi  mângâierea  Duhului  cel  sfânt  pogorât  atunci  din 
ţările  Cerului. 

După  I.  P.  S.  Sa  mitropolitul  Nicolae,  a  luat  cuvânt  I.  P. 
C.  Sa  arhimandritul  Iuliu  Scriban,  un  vajnic  şi  convins  apărător 
al  „Oştii  Domnului"  împotriva  acelor  ponegritori,  care  necer- 
cetând-o  şi  necunoscând-o  o  osândiseră  mai  dinainte. 

Au  mai  vorbit  câţiva  preoţi  ostaşi  după  care  imensa  mul¬ 
ţime  s’a  încolonat  într’o  pioasă  procesiune,  spre  a  merge  la 
sala  de  teatru  „Thalia",  unde  avea  loc  congresul  —  cel  dintâi 
—  al  „Oastei  Domnului". 

Şi  pe  când  toţi  din  sală,  într’o  tăcere  impresionantă, 
stăteau  în  picioare,  aşteptând  cuvântul  de  începere,  —  arhi- 
păstorul,  cu  un  glas  vibrant  şi  dulce,  ridicând  braţele  spre  cer, 
rosti  limpede:  „Hristos  în  mijlocul  nostru"!... 

Şi,  pe  dată,  toţi,  în  aceeaş  încremenire,  ca  de  extaz,  in- 
tovărăşiţi  de  sunetul  metalic  ai  fanfarei  ostaşilor  din  Orăştie, 
intonară,  ca  un  vuet  de  ape  mari,  „împărate  ceresc"... 

începând  apoi  cu  I.  P.  Sfinţitul  Nicolae,  se  ţinură  cuvântări 
pornite  din  inimă  întru  preamărirea  lucrării  lui  Dumnezeu  în 
această  tovărăşie  luptătoare. 

Ostaşii  —  tineri  —  bătrâni,  femei  copii  —  adunaţi  din  toate 
colţurile  ţării  noastre,  întruchipau  minunat  totalitatea  duhului 
românesc. 

O  tăcere  solemnă  ţinea  tovărăşie  vorbirilor,  întretăiate 
doar  de  unele  suspine  de  plâns  ivite  din  cuprinsul  adunării. 
Că,  de  sigur,  ar  fost  şi  aici  multe,  multe  —  şi  bune,  foarte 
bune  lacrimi... 

Cine  ar  putea  cugeta  ca  asemenea  adunări  unice  în  esen- 
ţialitatea  lor  s’ar  putea  petrece  fără  lacrimi?!... 

Când  Duhul  cel  sfânt  se  pogoară  asupra  unei  mulţimi, 
El,  de  cele  mai  multe  ori,  se  preface,  prin  inimă,  in  lacrimi . . . 
Sunt  lacrimile  care  spală  vasul  sufletului,  —  sunt  acelea  care 
nu  întristează,  ci  care  aduc  bucuria  cea  curată . . . 

Şi  am  plâns  şi  noi  aceste  sfinte  lacrimi  la  Sibiu,  în  veşnic 
neuitatele  zile  de  Rusalii . . . 

Pe  urmă,  ostaşii  s’au  mai  adunat  în  după  amiaza  zilei,  tot 
sub  copacii  din  curtea  Academiei  teologice,  spre  a-şi  spune 
îmbârbătătoarele  cuvinte  de  despărţire. 

Rând  pe  rând,  cohortele  duhovniceşti  îşi  luau  drumul  în¬ 
dărăt  spre  casă,  ducând  cu  sine  o  nădejde  mai  întărită,  o  dra- 

goste  mai  caldă,  o  hotărâre  de  luptă  întru  Domnul,  mai 
învârtoşită. 

Cei  din  urmă  rămaşi  au  putut,  cu  uimită  suprindere  să 
constate,  că  în  cele  două  zile  scurse  atât  de  neobişnuit  nu  se 
întâmplase  în  adunare  nici  o  dispută,  nici  o  învrăjbire,  nici  un 
accident,  nici  nemulţămire...  Dimpotrivă:  toate  s’au  înşiruit,  ca 
dela  sine,  uşor,  nesilit,  cu  dragoste  şi  cu  zâmbet  pe  faţă. 

Este,  fireşte,  şi  acesta  un  semn  că  asemenea  adunări  sunt 
total  altceva  decât  ceeace  se  obişnuieşte  a  se  denumi  prin  aceasta... 

Ma  văd  stând  pe  treapta  vagonului,  care  avea  să  mă  ră- 
pcască  cetăţii  sibiene,  —  şi  văd  pe  cei  doisprezece  fraţi  ostaşi 
(aşa  se  întâmplase  să  fie)  în  cap  cu  acela  care  este  smeritul 
în  trup,  dar  neînchipuit  de  tare  în  duh,  părintele  losiî  dela  Sibiu, 
—  şi  toţi  petrecându-mă,  pe  mine  —  şi  pe  întru  toate  nedes¬ 
părţitul  meu  prieten,  frate  şi  tovarăş  de  luptă  în  Domnul,  1.  Gr. 
Oprişan,  —  în  cântări  duhovniceşti...  Noi  plecam  —  şi  ei  ne 
salutau  cântându-ne  tot  ce  puteau  ei  mai  frumos... 

Asemenea  privelişte  —  ca  şi  toate  cele  dinaintea  ei  —  în 
cele  două  zile  sibiene,  pot  alcătui  material  nesecat  din  care 
amintirea  să  toarcă  puteri  sufleteşti  nebiruite  pentru  tot  restul 
zilelor  pe  care  vom  fi  învredniciţi  a  le  mai  trăi  pe  acest  pă¬ 
mânt,  până  ne  vom  duce  la  Cel  care  va  avea  de  judecat  toate... 

Mărire  şi  slavă  se  cuvine  lui  Dumnezeu,  că  ne-a  învred¬ 
nicit  a  trăi  asemenea  ceasuri  sfinte. 

AL.  LASCAROV-MOLDOVANU. 


NOTE  ŞI  INFORMAŢII. 

PENTRU  zilele  de  13—15  August  se  aranjează  grandioase 
pelerinagii  la  Sf.  Mănăstire  H.-Bodrog.  Programul  bogat  şi  deo¬ 
sebit  de  bine  întocmit  de  I.  P.  C.  Sa  Arhim.  Policarp,  Stareţul 
Mănăstirii,  va  atrage  —  suntem  convinşi  —  ca  şi  anii  trecuţi 
nenumărate  cete  de  închinători  la  sfântul  locaş,  unde  îşi  vor 
sătura  sufletele  de  pâinea  vieţii  culeasă  de  pe  „Drumul  Crucii". 

Ne  bucurăm,  că  Sf.  Mănăstire  H.-Bodrog,  sub  strădalnica 
şi  luminata  conducere  a  stareţului  său,  Arhim.  Policarp  Moruşca, 
a  ajuns  —  în  aşa  de  scurt  timp  —  o  strălucitoare  vatră  de  în¬ 
văţătură  şi  mângâiere  creştinească. 

* 

DUPĂ  ziarul  „Calendarul"  ministerul  armatei  a  dat  o  or¬ 
donanţa  care  interzice  comandanţilor  de  unităţi  frecventarea  lo¬ 
jilor  masonice.  Pedepsele  ce  se  vor  aplica  în  caz  de  lipsa  pot 
merge  până  ia  reforma  contravenienţilor.  Felicităm  din  tot  su¬ 
fletul  pe  celce  a  luat  măsura  înţeleaptă.  Armata  noastră  trebue  să 
fie  ferita  de  virusul  care  a  pătruns  până  în  fotoliile  ministeriale. 

* 

RECENTELE  alegeri  parlamentare  au  avut  darul  să  ne  dea 
pe  faţa  curioasa  morală  politică  a  unor  oameni  chemaţi  să  fie 
îndrumători  înţelepţi  norodului. 

Astfel  vicarul  unit  din  Năsăud,  Titus  Mălai,  candidatul  din 
fruntea  listei  iorgiste,  declară  în  manifestul  său  electoral,  că  n'a 
vrut  să  intre  „slugă  fără  simbrie"  nici  la  Lupu,  nici  la  Iorga, 
nici  la  naţionai-ţărănişti.  Dacă  totuşi  candidează  pe  lista  „cu 
rama  de  icoană"  este  din  pricina  legii  făcute  de  partide,  nu  că 
ar  îi  cu  dl  Iorga. 

Şi  asta  dupăce  Preacuviosui  vicar  unit  a  fost  ales,  şi  în 
ultimul  parlament,  tot  pe  listă  iorgistă !  Admirabil  exemplu  de 
morală  politică!  Dl  Iorga  are  prilejul  sa  mai  facă  odată  elogiul 
şcoalei  dela  Blaj  şi  al  conducătorilor  bisericii  unite,  căreia  a 
vrut  să-i  dea  o  facultate  teologică  la  Bucureşti,  pentru  desă¬ 
vârşirea  acestui  sistem  de  morală  politica. 

* 

ASOCIAŢIA  Generală  a  clerului  ortodox  din  ţară  a  trimis 
următoarea  circulară  filialelor  din  fiecare  judeţ : 

Va  facem  cunoscut  că  în  şedinţele  Comitetului  Generai 
al  Asociaţiei  Clerului  Ortodox  Român,  ţinute  în  ziua  de  23 
iunie  a.  c.  la  sediul  Societăţii  Clerului  „Ajutorul"  din  Bucureşti 
s'au  luat  următoarele  hotărâri: 

1.  In  privinţa  unei  mai  bune  organizări  a  Asociaţiei  Ge¬ 
nerale  s’a  admis  ca  principiu  de  bază  federalizarea  Societăţilor 

preoţeşti  eparhiale,  cu  reprezentanţă  în  Comitetul  Central  al 
Asociaţiei,  păstrându-se  în  acelaş  timp  actualele  Societăţi  preo¬ 
ţeşti  judeţene,  acolo  unde  nu  se  află  încă  organizate  în  So¬ 
cietăţile  eparhiale,  ori  sunt  organizate  independent  de  acestea. 

S’a  admis  principiul  proporţionalităţii  pentru  reprezentanţa 
statutară  cu  drept  de  vot  în  congrese. 

Deasemenea  s'a  admis  ca  Societăţile  preoţeşti  eparhiale 
să  trimită  obligator  Comitetului  Central  o  cotă  parte  din  coti¬ 
zaţiile  anuale  aie  membrilor,  scutind  Asociaţia  Generală  de  a 
se  ocupa  direct  de  cotizaţii  individuale. 

Pentru  punerea  la  punct  a  Statutului  şi  Regulamentului 
Asociaţiei  Generale,  în  vederile  de  mai  sus,  s’a  ales  o  Comi- 
siune  compusă  din  preoţii :  P.  Partenie,  Gh.  Ciuhandu- Ardea], 
Pavel  Guciujna-Basarabia,  Marin  Preoţescu-Piteşli,  D.  Georgescu- 
Duşumea-Bucureşti  şi  C.  Stănică-Craiova.  Proectul  Întocmit  de 
această  comisiune  se  va  trimite  tuturor  societăţilor  preoţeşti, 
spre  a  îi  studiat  şi  înapoiat  cu  propunerile  ce  au  de  făcut,  ur¬ 
mând  ca  la  viitorul  congres  să  fie  supus  desbaterilor. 

2.  In  privinţa  datei  viitorului  Congres  General  preoţesc  s’a 
lăsat  latitudine  Comitetului  Central  să  o  fixeze  când  va  crede 
mai  potrivit. 

Chestiunile  care  se  vor  trata  la  congres  sunt: 

a)  Rolul  Bisericii  în  rezolvarea  problemelor  sociale  actuale 
—  referent  fiind  ales  Pâr.  Val.  lordăchescu. 

b)  Contribuţii  la  desăvârşirea  legii  de  organizare  biseri¬ 
cească  şi  salarizarea  Clerului,  —  referent  fiind  Păr.  Marin  Preo¬ 
ţesc  u- Piteşti. 

c)  Diverse. 

3.  In  privinţa  atitudinei  clerului  faţă  de  împrejurările  po¬ 
litice  actuale,  s’a  hotărât  a  se  da  un  comunicat  prin  presă,  spre 
ştiinţa  tuturor,  prin  care  se  arată  că  Asociaţia  Generală  a  Cle¬ 
rului  înţelege  a  rămâne  mai  departe  în  cadrul  organizării  sale 
profesionale,  dar  lasă  libertatea  ca  preoţimea  să  acţioneze  în 
chip  demn,  —  fie  votând,  fie  candidând,  —  cu  acele  organisme 
politice  sau  bărbaţi  politici,  cari  au  lucrat  pentru  Biserică  şi 
înţeleg  să  aşeze  morala  şi  cinstea  la  temelia  legislaţiei  şi  actelor 
de  guvernământ. 

4.  S’a  luat  act  de  străduinţele  depuse  de  Comitet,  cum  şi 
de  reprezentanţii  preoţimei  în  Parlament  pentru  apărarea  dreptu¬ 
rilor  Clerului. 

Vă  rugăm  să  aduceţi  aceste  hotărâri  la  cunoştinţa  fraţilor 
preoţi,  membrii  ai  Societăţii  ce  conduceţi,  cari  vor  trimite  pro¬ 
punerile  ce  au  de  făcut,  fie  Comitetului  central,  Comisiunii  pentru 
redactarea  Statutului  şi  Regulamentului,  ori  Părinţilor  referenţi 
(în  deosebi  propunerile  care  privesc  subiectul :  Contribuţii  la 
desăvârşirea  legii  de  organizare  bisericească  şi  salarizarea 
clerului).  _ 

